Зеро, жиноят ишларини юритишда тезкорлик ва ҳақиқатни аниқлаш учун зарур бўлмаган айрим процессуал ҳаракатлардан воз кечиш орқали судланувчи, жабрланувчи ва жиноят-процессининг бошқа иштирокчиларини ҳуқуқларини кафолатлаш, жиноят ишини юритишга масъул бўлган шахсларни ўз вазифаларини суистеъмол қилишларини, яъни коррупцияга йўл қўйишларини олдини олишга хизмат қилади.\nБу борада жиноят судлов ишларини соддалаштирилган тартибда юритишни такомиллаштириш масалаларини ўрганиш шунингдек, хорижий мамлакатларда мавжуд тартибот билан қиёсий таҳлил қилиш долзарб масалалар қаторига киради.\nНазаримизда, ҳар қандай давлат учун жиноят судлов ишларини юритишнинг самарадорлигини ошириш масаласини ҳал этиш усулларидан бири жиноят судлов ишларини юритиш жараёнига соддалаштирилган усулларни киритиш ҳисобланади.\nКейинги пайтларда жиноят судлов ишларини соддалаштирилган тартибда юритишга оид нормаларни такомиллаштириш масалалари кўп таҳлил қилинмоқда, уларни жиноят процессининг одил судлов вазифаларини таъминлаш, судлов ишларини юритиш иштирокчиларининг ҳуқуқларига риоя қилинишини кафолатлашга оид қоидаларини қўллаган ҳолда ишларни юритишни максимал тарзда тезлаштириш ва уларни соддалаштирилган тартибда юритиш мақсадига эришишга қаратилган.\nСоддалаштирилган тартибда юритиш механизмининг мавжуд эмаслиги ёки униг кам қўлланилиши тергов жараёнининг чўзилиб кетилишига, суд муҳокамаси жараёнидаги кўплаб танаффузларга ва суд ҳужжатлари қабул қилинишини кечиктирилишига олиб келади.\nШу муносабат билан ҳалқаро ҳамжамият олдида одил судловни самарадорлигини оширишга қаратилган вазифа яъни, жиноят ишининг бошланиши ва у юзасидан суд ҳужжати қабул қилинишига қадар бўлган муддатни қисқартириш – жиноят судлов ишларини юритиш жараёнига соддалаштирилган тартибни киритиш масаласи турибди. БМТнинг нуқтаи назарига кўра “соддалаштирлиган тартиб” (“summary proceedings”) бу – одил судлов тизимини юқори сифатда самарадорлигини ва ҳаражатларни камайтириш орқали суд муҳокамасини тезлаштирилишини таъминлашга қаратилган тартиб бўлиб ҳисобланади.\nТурли мамлакатларнинг процессуал қонунчилиги соддалаштирилган, тезкор тартибда судлов ишларини юритишга оид бир хил мақсадга йўналтирилган қоидаларни белгилаган бўлиб, бироқ улар бир-биридан ўзининг моҳияти бўйича фарқ қилади. Америка қўшма штатлари ва Ғарбий Европа мамлакатларида соддалаштирилган тартибда судлов ишларини юритишнинг шаклларидан бири бўлиб “айбни тан олиш ҳақидаги битим” ҳисобланади. Бу босқичда судъя оқилона муддатда жиноят ҳақиқатда содир этилганлиги ва уни содир этишда айнан шу шахс айбдор эканлигини ҳал қилиш учун далиллар билан танишади. Натижада судъя шахснинг уни айбдор деб топиш ҳақидаги аризаси ўз хоҳиши ва айбига тўлиқ иқрор бўлган ҳолда қилинганлиги ҳақида суд буйруғини чиқаради.\nШу ўринда қайд этиш лозимки, судлов ишларини соддалаштирилган тартибда юритишнинг асоси ҳақиқатни билишга қаратилган бўлиши лозим. Айбни тан олишга қаратилган айблов иш бўйича бошқа далиллар билан ҳам исботланган бўлиши лозим. Ҳуқуқий назарияда ҳақиқатни билиш тушунчаси айбланувчининг ўз айбига иқрор бўлиши ва у ишдаги мавжуд объектив далиллар билан исботланганлигига асосланади.\nСуднинг айбни тан олиш ҳақидаги битимни тузиш жараёнидаги роли унда адолат ва қонунийликни таъминлаш бўлиб ҳисобланади. Биринчидан, суд битим тузиш жараёнида иштирок этиб, унинг адолатлилигини кафолатини таъминлаши мумкин бўлса, иккинчидан, суд айбланувчи ўз айбига ҳеч қандай тазйиқ ёки таҳдидларсиз иқрор бўлганлигига амин бўлиши лозим.\nАнгло-саксон жиноят процесси ҳақиқатни аниқлаш презумциясидан келиб чиқса, континентал давлатлардаги соддалаштирилган тартибда иш юритиш жараёнида тузиладиган битимлар эса, бунда суд текширувининг объекти шахснинг ўз айбига иқрор бўлишининг ҳақиқийлигидан эмас, балки айбланувчининг айблов хулосаси билан келишилган жараёнининг қонуний қайд этилганлиги муҳим аҳамият касб этади.\nСоддалаштирилган тартибда иш юритиш жараёни ҳам одил судловни амалга оширишнинг конституциявий тамойилларига мос бўлиши лозим, яъни шахс фақат ўз айбига иқрор бўлганлиги факти билан судланмаслиги лозим.\nРоссия Федерациясининг амалдаги ЖПК ишларни соддалаштирилган тартибда юритишнинг Америка ва континентал Европа тизимларини ўзида мужассамлаштирган. Россия Федерацияси ЖПКнинг 316-моддаси 5-қисмига кўра, соддалаштирилган тартибда иш юритишда суд умумий тартибда далилларни текширмайди ва уларга баҳо бермайди. Натижада суд муҳокамасининг бир бочқичи бўлган суд тергови жараёни соддалаштирилади.\nИталия, Испания Партугалия ва бошқа баъзи Европа давлатларида эса бундай битим бошқача шаклда, яъни айблов билан келишув шаклида намоён бўлади. Ушбу шаклнинг объекти айбнинг ўзи эмас, балки айбланувчининг айблов хулосаси билан розилиги бўлиб ҳисобланади. Айбланувчи ушбу ҳолатда ўзини айбдор деб тан олмаслиги ҳам мумкин. Бироқ, бундай розилик мавжуд бўлганда суд муҳокамасида суд тергови босқичи ўтказилмайди.\nЛатвия ЖПКга кўра, соддалаштирилган тартибда иш юритишнинг судга қадар жараёнида қўлланиладиган бир неча шакллари мавжуд. Айбни тан олиш ҳақидаги келишув тузилиши натижасида жиноят ишларини юритиш соддалаштирилган тартиби фақат айбланувчининг айблов хулосасининг ҳажми, таснифи ва келишув жараёнига розилигига асосланади. Айбни тан олиш ҳақидаги келишув тузилишига агар, жиноят иши юзасидан бир неча айбланувчи бўлса йўл қўйилмайди. Бироқ, вояга етмаган айбланувчилар билан вакилларининг розилиги асосида бундай келишув тузилишига рухсат этилади.\nМДҲ давлатларида эса суд терговини соддалаштирилган тартибда юритиш масалаларига алоҳида эътибор қаратилади. Масалан, Белоруссия Республикаси ЖПКнинг 237-моддасига кўра, суд айбланувчи ўз айбига иқрор бўлган ҳолатда айбланувчини сўроқ қилиб бўлгандан кейин тарафлар тақдим этган далилларнигина текшириш билан чекланишига ёки суд терговини тамомлаган деб эълон қилиб, тарафлар музокарасига ўтиш ҳуқуқи назарда тутилган. Ушбу ҳолатда суд тергови судланувчининг сўроқ қилиш ва айбига ўз хоҳиши ҳамда онгли равишда иқрор бўлганлигини аниқлаш билан чекланади. Далилларни текширишда эса, тарафлар кўрсатган далилларгина текширалади. Бироқ Белоруссия ЖПКга кўра, судъя соддалаштирилган тартибнинг оқибатларини, яъни унинг қўлланилиши келгусида текширилган далилларни асос қилиб суд ҳукми шикоят қилиниши мумкин эмаслигини тушунтириши лозим. Агар судланувчига келгусида қўлланилаётган санкцияда ўн йилдан ортиқ муддатга озодликдан маҳрум қилиш жазоси тайинланиши назарда тутилган бўлса, бундай суд муҳокамаси соддалаштирилган тартибда ўтказилиши мумкин эмас.\nҚозоғистон Республикаси процессуал қонунчилигига кўра, жиноят судлов ишларини соддалаштирилган тартибда юритишнинг икки усули назарда тутилган. Қозоғистон Республикаси ЖПКнинг 361-моддасига кўра, давлат айбловчиси далилларни текширишни чеклаш юзасидан илтимоснома билан мурожаат қилиш ҳуқуқи эга бўлиб, бунда илтимоснома тақдим этулгунга қадар текширилган далиллар билан суд тергови чекланишини сўраши мумкин. Яъни, суд ишда иштирок этувчи шахсларнинг бу юзасидан фикр-мулоҳазаларини эшитади. Бундай илтимоснома билан ҳимоя тараф ҳам мурожаат қилиш ҳуқуқига эга, у фақатгина судланувчининг вакиллари томонидан тақдим этилган далиллар текширилишидан воз кечиши мумкин. Суд ҳимоя томоннинг бундай илтимосномасини қаноатлантиришга мажбур. Соддалаштирилган тартибда иш юритишнинг иккинчи усули қуйидаги шартлар мавжуд бўлганда қўлланилиши мумкин:\n- айбланувчи ўз айбини тан олганда;\n- жиноят ишини юритишда қонун бузилишига йўл қўйилмаганда;\n- тарафлар далилларнинг йўл қўйилганлиги ёки дахлдорлиги юзасидан эътироз билдирмаганда;\n- тарафлар далилалрни текширишдан воз кечганда.\nСуд тергови ушбу талабларга риоя қилган ҳолда судланувчи ва жабрланувчини сўроқ қилиш билан чекланади.\nМолдовия Республикаси жиноят судлов ишларини юритиш соҳасида соддалаштирилган тартибнинг бошқача шакли – айбни тан олиш ҳақидаги келишув ҳисобланади. Молдовия Республикаси ЖПКга кўра, айбни тан олиш ҳақидаги келишув деганда давлат айбловчиси ва айбланувчи ўртасидаги келишув назарда тутилади. Айбни тан олиш ҳақидаги келишув ёзма шаклда ҳимоячи, айбланувчи ёки судланувчининг иштирокида ижтимоий хавфи катта бўлмаган, унга оғир бўлмаган ёки оғир жиноятлар бўйича тузилиши мумкин.\nЎзбекистон Республикаси жиноят-процессуал қонунчилиги ҳам жиноят ишларини юритишни соддалаштиришга оид нормалар назарда тутилган бўлиб, улар ҳам жиноят ишини тезкор суръатларда, ортиқча вақт сарф қилмасдан ҳал этишга, жиноят ишини юритишга масъул бўлган шахсларнинг ўз вазифаларини суисътемол қилишини олдини олишга қаратилган. Жумладан, жиноий жазоларни лебераллаштирилиши муносабати билан Ўзбекистон Республикасининг ЖПКга киритилган ўзгартиришга кўра, процессуал қонунчилигида ярашув институти жорий этилди. Ярашув институти жиноий жавобгарликдан озод қилиш тури сифатида шахснинг айбдорлиги масаласини ҳал этмай туриб жиноят ишларини тугатиш учун асос бўлади.\nБундан ташқари, Ўзбекистон Республикаси ЖПКнинг 84-моддасида жиноят судлов ишларини соддалаштирилган тартибда юритишга қаратилган нормалар бегиланган бўлиб, унга кўра, жиноят иши қуйидаги ҳолларда шахснинг розилиги билан унинг айблилиги ҳақидаги масалани ҳал қилмай туриб тугатилиши мумкин, башарти:\n1. ишни тергов қилиш ёки судда кўриб чиқиш пайтига келиб, қилмиш ижтимоий хавфлилик хусусиятини йўқотган ёхуд вазият ўзгариши оқибатида бу шахс ижтимоий жиҳатдан хавфли бўлмай қолган деб эътироф этилса;\n2. ижтимоий хавфи катта бўлмаган ёки унга оғир бўлмаган жиноятни биринчи марта содир этган шахс айбини бўйнига олиш тўғрисида арз қилган, чин кўнгилдан пушаймон бўлган, жиноятнинг очилишига фаол ёрдам берган ва келтирилган зарарни бартараф қилган бўлса;\n3. содир этилган қилмишнинг хусусиятини, биринчи марта ижтимоий хавфи катта бўлмаган жиноят содир этганнинг шахсини ҳисобга олиб, материалларни вояга етмаганлар ишлари бўйича комиссияга қараб чиқиш учун бериш мақсадга бўлса.\nЮқорида қайд этилган институтлар таҳлили шуни кўрсатадики, уларнинг мақсади ягона – судлов ишларини юритиш тартибини соддалаштириш, жиноят судлов ишларини юритиш иштирокчиларининг кучи ва вақтини тежаш, жиноят ишларини юритишга масъул бўлган шахслар томонидан ўз мансаб ваколатларини суистеъмол қилишларини олдини олишга қаратилган. Жиноят судлов ишларини юритиш тартибини соддалаштириш институтини хориж тажрибаси ва мамлакатимизда шаклланган амалиётдан келиб чиқиб, назарий жиҳатдан тадбиқ қилиш орқали қонун нормаларини такомиллаштиришга эришиш мумкин.\nСоддалаштирилган тартибда иш юритиш бўйича халқаро амалиёт шуни кўрсатадики, айнан дастлабки тергов жараёнида тарафлар иш юзасидан ўзаро келишувга эришадилар. Шунинг учун ҳам шахснинг ҳуқуқлари чекланишини олдини олишга қаратилган қўшимча механизмларни ишлаб чиқишни талаб этади. Бундан ташқари, жиноят содир этган шахснинг ўз айбига иқрор бўлиши тергов органларини иш учун аҳамиятли ҳолатларни аниқлаш мажбуриятидан озод қилмаслиги процессуал қонунчиликда назарда тутилганлиги муҳим аҳамият касб этади.\nЯна бир ҳолат, жиноят процессуал қонунчилигида соддалаштирилган тартибда иш юритилганда тарафларнинг музокарасини ҳам соддалаштириш масаласини ҳал этиш талаб этилади. Чунки тарафларнинг музокара билан чиқишлари суднинг соддалаштирилган тартибда иш юритишдан кўзланган мақсади – иш ҳажмини камайтирилишига эришиб бўлмайди.\nХулоса қилиб айтганда, соддалаштирилган тартибни қўллаётганда ёки уни қўллашни такомиллаштиришда шахс учун унинг оқибати оғир ҳолатларга олиб келмаслиги, жиноят содир этилганидан жабрланган шахсларнинг манфаатлари ҳисобга олиниши, фактик ҳолатларни аниқлашга қаратилган белгиларнинг мураккаб эмаслигига оид шартларга риоя қилиниши, жиноят ишини юритишга масъул бўлган шахсларнинг ўз мансаб ваколатларини суистеъмол қилишларини олдини олувчи нормалар билан бойитилиши лозим.\nШерзод Ҳайдаров, Ўзбекистон Республикаси Адлия вазирлиги ходими


3 йил аввал 1757 Абдулазиз Мўмин\nҚуръоний мўъжизавийликнинг учинчи жиҳати ғайбий, яъни ҳали юз бермаган, лекин келажакда юз берадиган ишлардан хабар берилишидир. Қуръони Карим нима ҳақида хабар берган бўлса, ўша нарса худди айтилганидек амалга ошган. Масалан, Аллоҳ таоло Макка фатҳи ҳақида: «Масжидул Ҳаромга, Аллоҳ хоҳласа, омонликда... кирасизлар», деди ва амалда худди шундай бўлди.\nАҳли китоб бўлган румликларнинг бутпараст форслар устидан ғалаба қозониши тўғрисида Аллоҳ таоло: «Ва улар мағлубиятларидан кейин тезда ғолиб бўлажаклар. Саноқли йилларда», деб хабар берди. Абу Бакр Сиддиқ розияллоҳу анҳу: «Румликлар форслар устидан уч йилдан тўққиз йилгача вақт орасида албатта ғалаба қилади», дедилар. Чунки оятда учдан тўққизгача бўлган ададни ифодалаш учун ишлатиладиган «бизъун» сўзи келган. Убай ибн Халаф: «Гапинг ёлғон. Ўртамизда муддат белгилаймиз», деди ва ўнта туяга гаровлашишди. Абу Бакр Сиддиқ розияллоҳу анҳу муддатни чўзиб, туялар сонини кўпайтириш таклифини киритди. Тўққиз йил ва юзта туяга келишув белгиланди. Убай ибн Халаф Уҳуд жангида яраланиб, қайтаётганда йўлда кофир ҳолида вафот этди. Ҳудайбия кунида румликлар форслар устидан ғалаба қозонди. Абу Бакр Сиддиқ розияллоҳу анҳу туяларни Убайнинг меросхўрларидан олди. Расулуллоҳ соллаллоҳу алайҳи васаллам у кишига: «Уларни садақа қилиб юбор», дедилар.\nАллоҳ таоло Сафф сурасининг 9-оятида: «У зот Ўз расулини ҳидоят ва ҳақ дин билан барча динлардан устун қилиш учун юборган Зотдир. Гарчи мушриклар ёқтирмасалар ҳам», деган.\nНур сурасининг 55-оятида: «Аллоҳ сизлардан иймон келтириб, солиҳ амаллар қилганларга уларни ер юзида (улардан олдин ўтганларни ўринбосар қилганидек) ўринбосар қилишни, улар учун Ўзи рози бўлган динни мустаҳкамлашни ва хавф-хатарларини омонликка алмаштиришни ваъда қилди», деган.\nНаср сурасининг 1–3-оятларида: «Вақтики, Аллоҳнинг нусрати ва фатҳи келса... ва одамлар Аллоҳнинг динига тўп-тўп бўлиб кираётганларини кўрсанг... Бас, Роббингни поклаб ёд эт ва Унга истиғфор айт. Албатта, У тавбаларни кўплаб қабул қилувчидир», деган.\nМазкур оятларда берилган барча хабарлар Қуръон қандай хабар берган бўлса, худди шундай юзага чиқди. Румликлар қисқа фурсатда ғолиб бўлди. Ислом дини тарқалиб, одамлар Аллоҳнинг динига гуруҳ-гуруҳ бўлиб кирдилар. Расулуллоҳ вафот этганларида араб диёрларидан Ислом кириб бормаган жой қолмаган эди. Аллоҳ таоло мўминларни ерда ўринбосар қилди. Динларини мустаҳкамлади. Уларга ерда ҳукмронлик қилиш имконини берди. Машриқдан мағрибгача бўлган ҳудудлар уларнинг бошқарувига ўтди.\nИмом Муслим Савбон розияллоҳу анҳудан келтирган ривоятда Расулуллоҳ соллаллоҳу алайҳи васаллам айтадилар: «Менга ер жамланди ва унинг машриқларию мағриблари кўрсатилди. Умматимнинг мулки менга кўрсатилган жойгача етиб боради». Яъни бутун ер юзига.\nАна шундай ғайбий хабарлардан бири Аллоҳ таолонинг «Албатта, Биз зикр (Қуръон)ни нозил қилдик ва албатта Биз уни муҳофаза қиламиз» деган сўзидир. Аллоҳ таоло Каломини ўзгартириш, зиёдалик киритиш ва камайтиришдан сақлаши ҳақида ваъда бермоқда. Замонлар оша уни ўзгартиришга жиддий ҳаракатлар ва сон-саноқсиз уринишлар бўлди. Лекин бир дона ҳарфини ҳам ўзгартира олганлари йўқ. Битта сўзининг ўрнини алмаштириш қўлларидан келмади. Битта ҳарфида ҳам мўмин-мусулмонларни шубҳага сола олмадилар. Мана шу неъматни бизларга мукаммал қилиб бергани учун Аллоҳга чексиз шукроналар бўлсин.\nКелажакда рўй берган ғайбий хабарлардан бири Аллоҳ таолонинг Қамар сураси 45-оятидаги «У жамоа тезда енгилар ва ортларига қараб қочарлар» деган сўзидир. Умар розияллоҳу анҳу айтади: «Бу оят нозил бўлганда унинг нима ҳақида эканини то Бадр кунигача билмай юрдим. Расулуллоҳдан совутларини кияётганларида «у жамоа енгилади» деганларни эшитганимда тушундим».\nРасулуллоҳ соллаллоҳу алайҳи васалламнинг иттифоқдошлари бўлган Хузоъа қабиласи қурайшликлар ҳужумидан озор кўришди. Расулуллоҳ уларга: «Сабр қилинглар, фаровон кунлар яқин», дедилар, чунки Аллоҳ таоло «...уларга қарши сизларга ёрдам беради ва мўмин қавмларнинг қалбларига шифо беради» деган оятни нозил қилган эди. Оятда нима хабар берилган бўлса, барчаси худди айтилганидек амалга ошди.\nМунофиқлар, яҳудийларнинг сирлари, гап-сўзлари, бузуқ эътиқодлари ва ёлғон ваъдаларини очиб ташлаш ва шу орқали уларга танбеҳ бериш ҳам Қуръондаги ғайбий хабарлар жумласидандир. Аллоҳ таоло айтади: «Ичларида «Шу гапларимиз учун Аллоҳ бизни азобламаса эди», дейдилар. Уларга жаҳаннам кифоядир, унга кирурлар. У қандай ҳам ёмон жой!»\n«Сенга ошкор қилмаган нарсаларини ичларида махфий тутарлар. Улар: «Агар қўлимизда бир иш бўлганида, бу ерда қатл қилинмас эдик», дерлар».\n«Яҳудий бўлганлардан калималарни ўз жойидан бузиб ўзгартирувчилар бор. Улар тилларини буриб ва динга таъна етказиб: «Эшитдик ва исён қилдик, эшит, эшитмай қолгур» ва «Роина» дерлар. Агар улар «Эшитдик ва итоат қилдик, эшитдик ва бизга назар сол» деганларида, ўзларига яхши ва тўғри бўлар эди. Лекин Аллоҳ уларни куфрлари сабабли лаънатлади. Озгиналаридан бошқалари иймон келтирмаслар».\n«Ўшанда Аллоҳ сизга икки тоифадан бири албатта сизники бўлишини ваъда қилган эди. Сизлар шавкати йўғи сизларники бўлишини суяр эдингизлар», дея мўминларнинг кўнгилларидаги нарсани ошкор қилди.\nҲижр сурасининг 95-оятида: «Албатта, Биз сенга истеҳзо қилувчилардан кифоя қиламиз», дея марҳамат қилди. Оят нозил бўлганда Расулуллоҳ соллаллоҳу алайҳи васаллам асҳобларига бу хушхабарни етказдилар. Валид ибн Муғийра, Ос ибн Воил, Ҳорис ибн Қайс, Асвад ибн Абду Яғус, Асвад ибн Муттолиб, Абу Лаҳаб, Уқба ибн Абу Муайт ва бошқа истеҳзо қилувчиларнинг барчаси турли азоб-уқубатларга дучор бўлиб, ўлиб кетишди. Аллоҳнинг Ўзи уларга кифоя қилди.\nАллоҳ таоло Моида сурасининг 67-оятида: «Аллоҳ сени одамлардан сақлайди», дея Пайғамбарининг ҳимоясига кафолат берди. Зарар етказиш ва ўлдиришга қасд қилувчилар кўп бўлишига қарамай у зотни Аллоҳнинг Ўзи асради. Берилган ваъда амалга ошди. Аллоҳ ваъдасига хилоф қилмайдиган Зотдир. Бу ҳақда сийрат китобларида машҳур саҳиҳ хабарлар кўп.\nҚуръони Каримнинг ғайбий ишлар ҳақидаги ўнлаб хабарлари билан танишиб чиқдик. Уларнинг барчаси ўтмиш ва келажакни биладиган Аллоҳ таоло хабар берганидек содир бўлди. Келажакда ҳам шундай бўлади ва ҳамиша илоҳий каломнинг мўъжизавийлигини тасдиқловчи янги-янги далиллар пайдо бўлаверади.\n Фатҳ сураси, 28-оят.\n Рум сураси, 3–4-оятлар.\n Ҳижратнинг олтинчи йили (мил. 628 й.) зулқаъда ойида Ҳудайбия сулҳи тузилган.\n Тавба сураси, 14-оят.\n Мужодала сураси, 8-оят.\n Оли Имрон сураси, 154-оят.\n7] Нисо сураси, 46-оят.\n Анфол сураси, 7-оят.


Ромитан тумани маданият ва истироҳат боғида "Нуронийлар маскани" мажмуаси фойдаланишга топширилдиHaqida.net\nHome Mahalliy Ромитан тумани маданият ва истироҳат боғида “Нуронийлар маскани” мажмуаси фойдаланишга топширилди\nПрезидентимизнинг 2016 йил 28 декабрдаги “Ўзбекистон фахрийларни ижтимоий қўллаб-қувватлаш “Нуроний” жамғармаси фаолиятини янада такомиллаштириш чора-тадбирлари тўғрисида”ги фармони ижроси доирасида вилоятда уруш ва меҳнат фронти фахрийларига кенг қулайликлар яратилмоқда. Ромитан туманида барпо этилган “Нуронийлар маскани” ҳам ана шу эътибор намунасидир.\nБой китоб фондига эга кутубхона, шахмат-шашка, тиббиёт, дам олиш хоналари, кексалар учун мўлжалланган махсус тренажёр зали ва чойхонадан иборат мазкур мажмуа мебель ва бошқа жиҳозлар билан таъминланган.\n– Барча қулайликлар яратилган бундай масканни орзу қилардик, – дейди 78 ёшли отахон Бахшулла Муҳаммедов. – Биз, кексалар бу ерда суҳбат қурамиз, дам оламиз, маданий ҳордиқ чиқарамиз. Турли маданий тадбирларга жамоатчилик вакиллари, ёшларни ҳам чорлаймиз. Тажрибамизни улар билан баҳам кўрамиз.\n“Нуроний” жамғармаси туман бўлими ҳам шу ерда фаолият кўрсатади.\nШу куни Ғиждувон тумани маданият ва истироҳат боғида ҳам “Нуронийлар маскани” мажмуаси фойдаланишга топширилди.\nТадбирларда Бухоро вилояти ҳокими Ў.Барноев сўзга чиқди.\nТрамп саммитдаги қабул маросимини эрта тарк этди ва Путин билан гаплашмади\nHamma Ko’rsin! Bu ma’lumot maxfiy hisoblangan… 3 515 views


Ироқ АҚШ сиёсатида муҳим масала бўлиб қолмоқда\n26 январ 2021, Тошкент вақти: 05:33\nАҚШ Конгрессига 7 ноябрь куни бўладиган сайлов олдидан Конгрессда назоратни қўлга олишга интилаётган икки партиянинг сайловолди кампаниясида Ироқ энг муҳим масала бўлиб қолмоқда.\nШу ҳафтада АҚШ президенти Жорж Буш ва 2004 йилги президент сайловида унга рақиб бўлган демократ Жон Керри АҚШ қўшинлари талафоти ким учун қадрлироқ экани ҳақида тортишди. Шундан кейин сайловолди кампанияси давомида Ироқ масаласи янада муҳим аҳамият касб этди.\n30 октябрь куни университет талабалари олдида чиқиш қилган Жон Керри: “Агар яхши ўқисангиз, уй вазифаларини бажарсангиз ва астойдил ҳаракат қилсангиз ақлли бўласиз. Агар бу ишни қилмасангиз Ироқда тиқилиб қоласиз”, - деган гапларни қилди.\nЖон Керрининг айтишича, бу гапни у АҚШ қўшинлари Саддам Ҳусайнни 2003 йилда ҳокимиятдан ағдарганидан кейин Ироқ хусусида президент Жорж Бушнинг аниқ режаси бўлмаганини назарда тутиб гапирган.\nБироқ Жорж Буш Жон Керрини Америка қўшинлари разведкасини ҳақорат қилишда айблаб, таниқли демократдан кечирим сўрашни сўраяпти.\n“АҚШ ҳарбийлари жуда ақлли ва жасур. Массачуссетс штатилик сенатор улардан кечирим сўраши керак”, – дея баёнот берди президент.\nАммо Жон Керри айтган гаплари учун кечирим сўрашдан бош тортди.\n“Мен президент ва унинг муваффақият қозонмаган сиёсатини танқид қилганим учун ҳеч кимдан узр сўрамайман. Аслида президент ва унинг атрофидагилар, АҚШ Конгрессида кўпчиликни ташкил этган республикачилар ўз беқарор сиёсатлари туфайли қўшинларимиз ва уларнинг оила аъзоларига жароҳат етказгани учун кечирим сўраши керак”, - деди Жон Керри.\n7 ноябрда ўтказиладиган сайловда Жорж Буш ва Жон Керри қатнашмайди. Аммо улар ўз партиялари номзодлари учун кампания олиб бормоқда. Бундай тортишувлар маҳаллий даражада ҳам бўлиб ўтмоқда. Конгресс аъзолигига номзод бўлган республикачилар президентнинг Ироқда юритаётган сиёсатини ҳимоя қилмоқда.\nКузатувчиларнинг билдиришича, икки йил олдин ўтган сайловда бундай воқеалар кузатилмаган.\nВашингтондаги Пью институти ўтказган сўров натижаларига кўра, сўралган америкаликларнинг 60 фоизи Ироқдаги уруш ҳақида салбий фикр билдирган. Шунингдек, респондентлар Ироқда фуқаролар уруши бошланган ва АҚШ қўшинлари уруш алангаси ичида қолган, деган фикрда.\nРеспубликачилар партиясининг сиёсий маслаҳатчиси бўлган ва Конгресснинг собиқ республикачи аъзоси Вин Вебер “Озодлик” радиоси мухбири билан суҳбатда Оқ уй расмийлари сўров натижаларини диққат билан кузатиб бораётганини айтди.\nУнинг фикрича, агар демократлар 7 ноябрда ўтказиладиган сайловдан кейин Конгресснинг битта ёки иккала палатаси назоратини қўлга киритса ҳам АҚШ президенти ўз сиёсатида жиддий бурилиш ясамайди.\nКузатувчилар АҚШ Конгрессига ўтказиладиган сайлов натижасини башорат қилиш учун вақт ҳали эрта, деган фикрда. Улар сўзларига кўра, агар демократлар Конгрессда кўпчиликни ташкил этса, улар Оқ уйнинг Ироқда юритаётган сиёсати борасида баҳслашиши мумкин.


Японлар 18 метрли роботни ҳаракатга келтиришди...\n22.09.2020 22:14 0 2167\nБаҳайбат робот Япониянинг Иокогама шаҳрида вужудга келди. Унинг бўйи 18 метрга етади. Робот бош ва қўл-оёқларини қимирлата олади.\nРобот қурилиши 2020 йил бошида бошланганди. Уни улкан роботларга бағишланган «Gundam Factory Yokohama» кўнгилочар музей-боғи учун яратишди. Парк июль ойида очилиши режалаштирилганди. Бироқ коронавирус пандемияси туфайли октябрнинг бошига кўчирилганди. Кейин эса номаълум муддатга қолдирилди. У йил давомида очилиши кутилмоқда. «Gundam» паркнинг асосий диққатга сазовор жойига айланади. Ташкилотчиларнинг сўзларига кўра, бу — битта робот эмас, балки одамлар томонидан бошқариладиган роботлар жамланмаси.\nИшлаб чиқарувчилар ўз ихтироларини аллақачон синовдан ўтказишди. Ижтимоий тармоқларда пайдо бўлган кадрларда роботнинг ҳаракатланишини кўриш мумкин. У бошини буради, қўлларини силкитади ва оёқлари билан қадам ташлайди.\nТехнология 29/10, 20:03


Ўзбекистонда коронавирусдан соғайганлар 500 нафарга яқинлашди | Qalampir.uz\nЎзбекистонда коронавирусдан соғайганлар 500 нафарга яқинлашди\nЖамият\t23 Апрель 17:43 2795\nБугун, 23 апрель кун Тошкентдаги Вирусология илмий-текшириш институти клиникасида 2 нафар, Сурхондарё вилояти юқумли касалликлар шифохонасидан эса 1 нафар, Бухоро вилоятидан бугуннинг ўзида яна 6 нафар, жами 9 нафар бемор буткул соғайди. Улар масъуллар иштирокида реабилитацияга кузатилди.\nВирусология илмий-текшириш институти клиникасида соғайганларнинг 1 нафари (аёл) 54 ёшда, Тошкент шаҳридан. Яна бир нафари (эркак) эса Тошкент вилоятидан, 25 ёшда. Улар коронавирусга чалинганлар билан мулоқотда бўлиб, инфекция юқтириб олган.\nСурхондарёда тузалган бемор (эркак) эса 31 ёшда бўлиб, Сирдарё вилоятидан. У жорий йил 27 март куни чартер рейс билан Россиядан Термиз шаҳрига келган ва карантинга олинган. Касаллик аниқлангач, шифохонага ётқизилган.\nШунингдек, Бухоро вилоятида соғайганларнинг 3 нафари Тошкент шаҳридан, 2 нафари Наманган вилоятидан бўлса, 1 нафари Бухоро вилоятидан. Уларнинг ёши каттаси 62 ёшда, энг ёши кичиги эса 21 ёшда. Самарали даволаш муолажаларидан кейин, сўнгги текширувлар уларда инфекция йўқлигини кўрсатди.\nАйни пайтда мамлакат бўйлаб коронавирус инфекциясидан бутунлай соғайганлар ҳозирча 495 нафарни ташкил этмоқда.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Айни вақтгача вирус юқтирганлар 1716 нафарни ташкил қиляпти. Бугунгача беморларнинг 7 нафари вафот этган.\n23 Май 10:39 34908\n23 Май 00:56 33663\n23 Май 10:17 25645\n22 Май 08:41 25527\n22 Май 23:13 21138


Иштихоннинг “таъмирланган” бозоридаги таъмирталаб дўконлар - zarnews.uz\nБозордаги гўшт растасининг олд кўриниши\nХалқимизда эскидан қолган бир нақл бор: “Бирор миллатнинг маънавият ва маданиятини билмоқчи бўлсанг, бозорига ва мозорига бор”, дейдилар. Хўш, бизнинг бозорларимиз қай аҳволда?\nИштихон деҳқон бозори яқинда таъмирланиб фойдаланишга топширилди. Бундан нафақат сотувчи ва харидорлар, ҳатто ҳайдовчилар ҳам жуда хурсанд. Чунки қарийб икки ой давомида йўлнинг қатнов қисмигача чиқиб борган сотувчилар машина қатновида ҳам бир қанча ноқулайликлар туғдираётган эди, деб ёзмоқда “Иштихон овози”.\nУзоқ вақт давом этган таъмирлаш ишларидан сўнг бозор қандай кўринишда эканлигига қизиқиб, бозорга йўл олдик. Кираверишда замонавий кўринишга келтирилган дўкон ва расталарни кўриб кўзингиз қувнайди. “Мана бу бошқа гап!” деб юборасиз беихтиёр.\nАммо, ташқи қиёфаси чиройли кўриниш олган гўшт дўконларининг орқа томонига ўтсангиз, кўнглингиз хира тортиши шубҳасиз. Ажабо, “Сирти ялтироқ, ичи қалтироқ” деганлари шумикан?\nХудди шу дўконнинг орқа тарафдан кўриниши\nБинонинг орқа девори эски ҳолича, яъни таъмирталаб аҳволда турибди. Бозорда “ишдан бўшатилган” эски расталар бетартиб тахлаб ташланган. Натижада бу ҳудуд ўз-ўзидан чиқиндихонага айланмоқда.\nБу ҳолни кўриб: “Эҳ аттанг, қачонгача хўжакўрсинга иш юритамиз-а?!”-дедик...\nТеглар: Иштихон бозорлар\nИштихонда сингил йигити билан ишқий муносабатда бўлган опасини пичоқлаб ўлдирди


26.04.2018 26.04.2018 uzasuz\n– Айвонда моғор босиб ётаверадими, бир қопгина туршак экан-да, олиб чиқиб сотинг, дадаси, у ёғи бир гап бўлар.\nХотини қайтиб келиб тағин шу гапни такрорламасин деб Мирсафо сўкиб берди:\n– Эгаси келиб қолса, ўрнига сени чиқариб кўрсатаманми?\nШундан сўнг тирикчилик қайсар Мирсафонинг бошига “Сен ким бўпсан?” дегандай, шундай кунлар солдики, у ўзини йўқотаёзди. Шўрлик бу дунёда одам қатори тўрт кун умр кечириш тошдан ҳам қаттиқ бўлишини умри поёнига етиб бораётган мана шу паллаларда англаб етди. Ҳомид савдогар қолдирган омонати – бир қоп туршак тушларига кириб чиқадиган бўлди.\nАгар Худо инсоф бериб хотини пўписани унутиб, яна туршак ҳақида оғиз очса, Мирсафо, жон деб қопни кўтариб бозорга йўл олишни кўнглига тугиб қўйди. Хотин эса қайта чурқ этмади.\nАёли индамаган сайин кўнгли ғаш бўлди. Кўзи айвон четидаги қопга тушганда у ўзини қўярга жой тополмай қоларди. Таниши нега кутилмаганда қорасини кўрсатмай қўйди? Излаб боришнинг ўзи бўладими?\nСавдогарлардан сўраб-суриштирди. Дарагини топмади. Охири бир кун аёлига ёрилди:\n– Туршакни нима қил дейсан, хотин?\n– Эгаси сўраб келса…\n– Сени чиқариб бераман! – қуюшқондан чиқди эр. – Ўйламасдан валдирайверасанми?\n– Сотганингиз маъқул, – мунғайиб жавоб қилди хотини. – Омонатини сўраб келса, пулини, йўқ деса, ўшанча туршак олиб берарсиз.\nМирсафо совиб қолган чойини ҳўплаб, бир тўхтамга келгандай бўлди.\nЭртаси азонда айвондаги қопни орқалаганча йўлга тушди, бозор оралаб харидор излади…\nХизрни йўқлагандай қаршисидан Ҳомид савдогар чиқиб қолса-я! Елкасидан тоғ қуларди. Очиғи, иш шу тариқа кетса, уни бироз койишни ҳам дилига тугиб қўйди. Савдогар дегани сал пишиқроқ, пухтароқ бўлмайдими? Бундай бир манзилини ҳам қолдириб кетмаган. Омонат деб бир мўминни тириклай гўрга тиқиб кетасанми, қанақа мусулмонсан ўзи?\nКўп йиллар бурун тасодифан бозор эшигида учрашиб қолган савдогарнинг йўли бу томонларга тушса, албатта, Мирсафони йўқлаб келар, ётиб ҳам қолар, уч-тўрт кун бозорларни айланиб, ишлари саранжом бўлгач, яна “Сайр ҳам сайр…” деганча эски ҳикматни замзама қилиб қайтиб кетарди.\nАммо ўшандан буён Ҳомид савдогар бу томонларга қадам босмади.\n“Ё, ранжидимикин? Йўқ, бўлиши мумкин эмас. Бирор дардга чалинмадимикин? Тинч, омонмикин ишқилиб?”, ўйлади Мирсафо. Ҳомид бесабаб бундай қилмасди. Аммо қолдирган бир қоп туршаги уни тириклай икки ўтнинг орасига ташлади. Ўртада омонат бўлмаганда, Мирсафо бир вақтлар шунчаки тасодиф боис бозор эшигида учратган таниши кейинчалик уни йўқламай қўйганидан балки бунчалик озор чекмасди.\nХудо ўзи кечирсин, шу куни Мирсафо туршакни пуллади. Пулни белбоғига тугиб, бозор айланди, кейин йўлга тушди. Кечга яқин худди мусофир қўноқдек бир эшик қошига келиб тўхтади, ортига бир қараб қўйиб, астойдил эшикни қоқди. Шошиб эшик очган аёли қандайдир мусофир эмас, остонада эрталаб бозорга кетган эри турганини кўриб ақлдан озишига оз қолди:\n– Қоч йўлимдан.\nМирсафо кун бўйи эски таниши ҳақида ўйлайверганиданми, бир қоп туршак ташвиши қаттиқ чарчатдими, негадир паришон бўлиб, ари уясидек гавжум Пайшанба бозорини ортда қолдириб Саҳҳоб ўғли Ҳомид савдогар деган танишининг хонадонини ахтариб юрди. Мана, топди ҳам. Бироз тараддудланиб тургач, астойдил қоқаётган дарвоза савдогар танишининг эшиги эмаслигини, ўзининг уйи рўпарасида турганини пайқаб қолди. Эшик очилиб қаршисида хотинини кўргач эса, сир бой бергиси келмади. Қурғур паришонлик, омонат туршак Мирсафога панд берди.\nКечқурун эрининг тағин тунд қиёфасини кўрган аёли ўзини тутиб туролмади:\n– Яна азами? – деди норози бўлиб. – Қуриб кетсин ўша қандакфуруш. Келса, ана, бирмас, ўн қоп туршак олиб кетсин, келмаса ўша туршаги ордона қолсин, қанақа одамсиз ўзи! – жаврай кетди.\nМирсафо жим ўтираверди. Хотин зотига нима? Эски китобларда ёзилганидек, мўрт нарса. Мирсафо ҳозир чўк тушиб: “Ҳамма нарсанинг жавоби бор! Шуни биласанми ўзи?“ дея тушунтирса, нима, хотинига ақл кириб қолармиди.\n– Дадамирзо Намангоний нақл қилган воқеани сенга айтганмидим, онаси? – деди ўзига келган Мирсафо.\n– Ичингизда қолиб кетмасин…\nКутилмаганда Мирсафонинг юзи ёришгандай бўлди:\n– Чортоқ томонларда ўзига тўқ бир бадавлат киши ўтган экан, – дона-дона қилиб бошлади Мирсафо. – Ўлимидан олдин уч ўғлини қошига чорлаб, тўрт кўза олтинни кўрсатиб, мендан кейин буни тенг бўлиб олинглар, деб васият қилибди. Фақат бир шартим бор, мен лаҳадга қўйилганимда бирларинг ёнимда эрталабгача қоласан…\n– Олтинлари ақлдан оздирган экан-да чолни, тавба! – қўлларини ёқасига олиб борди Мирсафонинг хотини.\nМирсафо ёнаётган оловдан кўзини узмади:\n– Қазоcи етиб ота вафот этибди. Сўнгги амр вожиб, фарзандлар ўз бурчини бажаришга киришибди. Узоқ баҳсдан кейин ўша атрофда ўтин сотиб амаллаб кунини кўриб юрадиган йигитни топиб келишибди. Бир кеча отамизнинг қабрида тунайсан, эрта билан мана бу бир кўза олтинни олиб уйингга жўнайсан, дейишибди. Ўтинчи шартга кўнибди.\n– Ё тавба, ё тавба! – Мирсафонинг аёли ёқасини ушлади.\n– Бир кеча нима? – Эр хотинига эътибор бермасдан давом этди: – Ўтинчи арқонини белига бойлаб, қабрга кириб ётибди. Саҳарда уч ўғил ваъдага мувофиқ етиб келишиб, қабрни очишибди. Шунда ўтинчи йигит лаҳаддан чиқа солиб ортига қарамай қочиб кетаётганмиш.\n– Олтинни олмай-а?\n– Марҳумнинг ўғиллари унинг ортидан чопармиш, “Бир кўза олтин сеники”, дея. “Ахир, келишганмиз-ку?..”\n– Олтин ўзларингга сийлов! – қочармиш ўтинчи.\n– Тўхта, қандай одамсан ўзи? – дейишибди охири ака-укалар ҳолдан тойиб.\n– “Тонг отгунча бир қулоч арқонни қаердан олганимнинг жавобини бера олмадим-у, бир кўза олтинингни бошимга ураманми”, деб қочармиш ўтинчи.\nМирсафонинг аёли кўпдан бери эри нимадан бунчалар озор чекаётганини энди сал пайқагандай бўлди. Бир қоп туршак ва бир қулоч арқонни кўз олдига келтирди-ю, кўнгли маъюс тортди. Кўз ўнгида худди бир қулоч арқон жавобини эрталабгача беролмаган ўтинчи йигитдек, елкасига бир қоп туршакни орқалаб изиллаб юрган эрини тасаввур қилди.\n– Олмоқнинг бермоғи, емоқнинг қусмоғи борлиги рост экан-да, дадаси, – деди.\nЙўловчи довруғи узоқ-узоқларга довур кетган шарқона бозорнинг шовқин-сурон расталарини ортда қолдириб, кунботарга қараб кетди. Тангрининг марҳамати билан, ниҳоят, катта шаҳарнинг катта маҳалласида – Саҳҳоб ўғли Ҳомид савдогарнинг кекса балх тути соя солиб турган икки табақали дарвозасига етиб келди. Елкасидан бир қоп туршакни оҳиста ерга қўйиб, эшикни қоқди…\nУ ҳали олдинда, тўғрироғи, ичкарида ўзини нелар кутаётганини билмасди. Отасининг таниши Ҳомид савдогар бир неча йил бурун қазо қилиб кетганини, савдогар ўлимидан олдин фарзандларига Мирсафо деган таниши ҳақида гапирганини, унга атайин бир қоп туршак қолдириб келганини, бу Парвардигорнинг омонати – шу боис қадрдонлик ришталари узоқ-узоқ йиллар узилмай давом этиши керак, дея болаларига васият қилганини билмасди.\nЙўловчи бир муддат туриб қолгач, яна дарвозани қоқа бошлади.\nИчкаридан тўлачадан келган, эпчиллиги юз-кўзидан кўриниб турган киши остонада иккиланиб турган қўноқ отасининг кўп йиллик таниши Мирсафо амакининг ўғли эканини билгач… қувончдан боши осмонга етди.\nАзиз меҳмон ҳурмати пойига жонлиғ сўйди, такаллуфлар қилди, эъзозлар кўрсатди.\n“Сизни йўқлаб ўзим борай десам, ҳар гал отам қолдириб келган бир қоп туршак кўз ўнгимдан ўтаверади, шунча ердан омонатини қистаб келибди деган ўйга боришмасин дердим, энди йўл очиқ, туршак андишаси йўқ”, деди Ҳомид савдогарнинг ўғли дастурхон устида кулиб.\nЙўловчи бу хабар билан узоқ йўл босиб уйига кириб келганда ҳолдан тойган, касал отаси тўшакдан туриб кетишини ҳали билмасди.


ҚАШҚАДАРЁДА ИЛК МУЗЕЙ-ҚЎРИҚХОНА ИШ БОШЛАЙДИ\nМаданият 07.06.2019 191\nМамлакатимизда бир йўла тўртта - "Сармишсой", "Термиз", "Қўқон" ва "Шаҳрисабз" давлат музей-қўриқхоналари фаолияти йўлга қўйилмоқда. Вазирлар Маҳкамасининг 2019 йил 30 майдаги қарори айнан шу мақсадда қабул қилинган. Аҳамиятлиси, Шаҳрисабзда тузилаётган янги муассаса вилоятимиздаги илк музей-қўриқхона ҳисобланади.\nҲужжатда таъкидланишича, "Шаҳрисабз" давлат музей-қўриқхонаси Амир Темур номидаги Шаҳрисабз шаҳар моддий маданият тарихи музейи негизида ташкил этилмоқда. У икки ой муддатда юқори малакали, ташаббускор, музейлар ҳамда маданий мерос масалалари бўйича зарур билим ва тажрибага эга кадрлар билан таъминланиши зарур. Маданият вазирлиги зиммасига вилоят ҳокимлиги билан биргаликда бу борадаги топшириқни бажариш юклатилган.\nҚолаверса, қарорга асосан ушбу музей-қўриқхонага моддий маданий мероснинг бир қанча кўчмас мулк объектлари "ноль" ижара ставкаси бўйича бириктирилмоқда. Жумладан, унинг қаровига Шаҳрисабз шаҳридаги 7 та тарихий обида ва ёдгорлик ўтказилмоқда. Чубин мадрасаси, Шаҳрисабз шаҳрининг тарихий қалъаси, Чорсу савдо гумбази шулар сирасига киради. Шаҳрисабз тарихий майдонидаги Малик Аждар ва Кунчиқар масжидлари, қадимги ҳаммом археологик топилмаси ҳамда Абдушукур Оғолик масжидининг масжид биноси янги муассаса тасарруфига топширилмоқда. Бу объектлар мулкдори Қашқадарё вилояти маданий мерос бошқармаси саналади.\nҚарорда келтирилишича, бу чора-тадбирлар тегишли моддий маданий мерос объектларини муҳофаза қилиш, атрофидаги тарихий муҳит билан бирга асраш ва улардан оқилона фойдаланиш мақсадида амалга оширилмоқда.


«Фарзандим - чемпион» ёхуд болалар спортига асосланган тадбиркорлик бозори\n13:04 / 31.08.2017\nКичик Жоуи Эрачининг хонасида ўнга яқин кубоклар ва у ўйнаган жамоа логотипи туширилган бейсболкалар мавжуд. У яшайдиган уйнинг ҳовлисида 15 минг АҚШ доллари эвазига қад кўтарган махсус бейсбол билан шуғулланиш майдончаси бўлиб, унда Жоуи соатига 100 АҚШ доллар ҳақ билан ишлайдиган шахсий мураббийи билан шуғулланади. Instagram тармоғида Жоуи Бейсбол тахаллуси билан машҳур бўлган болакайни 26 минг киши кузатиб боради. Шаҳарчада ҳам уни кўпчилик танийди, аммо Жоуи дастхат бера олмайди, чунки у эндигина 10 ёшни қаршилади ва дастхат беришни билмайди.\nОта-оналар, фарзандининг тезроқ ғалабага эришиши, қолган тенгдошларидан устунлигини кўриш учун, даромадининг катта қисмини болалар спортига сарфлаши фақат АҚШда эмас, балки бутун дунё бўйлаб кузатилаётган ҳолатдир. Болалар футбол жамоаси, спорт академияси - буларнинг барчаси ота-онанинг эътибори учун курашмоқда ҳамда фарзандининг спорт йўналишида порлоқ келажаги борлигига ишонади.\nЭрачининг оиласидагилар Жоуининг спорт билан шуғулланиши учун деярли 30 минг АҚШ доллари сарфлаб бўлди. Икки нафар кичик спортчининг онаси ҳафтасига уч марта, бир ярим соатдан машғулотлар залида фарзандларини кутиб ўтиришини айтиб ўтган. Time нашрининг ёзишича, фарзандининг камоли учун барча харажатларга тайёр ота-она шаклланиб бораётган болалар спорти кўринишидаги тадбиркорлик фаолиятига катта ҳисса қўшмоқда. WinterGreen Research маркетинг компаниясининг олиб борган изланишларидан маълум бўлдики, болалар спорти ва унинг атрофидаги кичик тармоқлар, шахсий мураббийдан тортиб, махсус смартфон иловаси ҳамда ўйинларни жонли трансляция қилишлар умумий ҳисобда 15,3 миллиард АҚШ доллари миқдоридаги катта бозорни яратди.\nШиддат билан ривожланиб бораётган болалар спорти бизнеси маҳаллий иқтисодиётга ижобий таъсир кўрсатади. Айрим ёш спортчиларнинг рақобатга киришиб, кураш майдонига эрта чиқиши якунда чинакам енгилмас спортчи тарбияланишига замин яратади. Шунингдек, болалар мамлакатнинг турли ҳудудларида бўлиб, чет эл сафарларига ҳам отланади. Бу билан улар улкан тажрибага эга бўлиб бориши тайин.\nШунга қарамай, кишини ташвишга солувчи омилларга ҳам эътибор қаратиш лозим. Биринчидан, боланинг спорт билан шуғулланиши кўп маблағ талаб қила бошлади, бу эса ўртамиёна ҳаёт кечираётган оила фарзандининг жисмоний тарбия машғулоти билан чекланиб қолишга мажбур қилмоқда. Иккинчидан, иқтидорининг вақтли кашф этилмагани бола психологиясига салбий таъсир кўрсата бошлайди. Қолаверса, спортда муваффақиятларга эриша бошлаган ёш ўқувчи мактабдаги таълимга, умуман илм олишга нисбатан ўзида рағбат сезмайди.\nАҚШда ўтказилган сўровномага кўра, мактаб пайтидан спорт билан шуғулланиб келган ўқувчиларнинг фақат 2 фоизигина келгусида Талабалар спорт миллий ассоциациясида (NCAA) фаолиятини давом эттиради. Кўп ота-оналар узоқ келажакни ўйлаган ҳолда, фарзандининг келгусида таълим олишини таъминлаш мақсадида пул жамғариб боргани маъқул, деб билади.\nбейсбол болалар спорти\nАмерикалик бейсболчилар рақиблари ортидан Apple Watch ёрдамида жосуслик қилишган\nАҚШдаги бейсбол учрашувида оммавий муштлашув юз берди (видео)


«Солиқ ва божхона хабарлари» газетасининг 2020 йил 1 декабрь 48-сони - Gazeta.Norma.uz\n«Солиқ ва божхона хабарлари», №48, 2020й. 1 декабрь\nВазирлар Маҳкамасининг 20.11.2020 йилдаги 736-сон қарори билан солиқ маъмуриятчилигини янада такомиллаштириш бўйича қўшимча чора-тадбирлар қабул қилинди.\nВазирлар Маҳкамасининг 736-сон қарори билан Солиқ тўловчининг банк ҳисобварақлари билан боғлиқ операциялар бўйича солиқ органи ва банк тизими ўртасида электрон маълумот алмашиш тартиби тўғрисида низом ¬(2-илова) тасдиқланди.\nДСҚ солиқ тўловчиларга ЭҲФни белгиланган муддатларда тақдим этиш ва кўриб чиқиш зарурлиги тўғрисида хабарнома йўллади (2020 йил 20 ноябрь). Хабарда: а) объектив, узрли сабабларга кўра кечикканлар билан нима бўлиши; б) ушбу важларни қандай шаклда ва кимга тушунтириш аниқлаштирилмаган.\nҲисобот даврининг қизғин палласида бухгалтерларда саволлар туғилади: ижарага олувчи томонидан қопланадиган коммунал хизматлар (сув, электр энергияси, газ) суммасига ЭҲФ қандай расмийлаштирилади, ҚҚС қандай ҳисобланади ва ҳисоб-китоб қандай тўлдирилади. Уларга жавоб беришни buxgalter.uz «Norma» компанияси эксперти ¬Ирина АХМЕТОВАдан илтимос қилди:\n«Norma» компанияси эксперти Дилором САИДОВА ва buxgalter.uz эксперти Татьяна ¬ЛИМАРЕВА хизмат сафарига оид ҳисоб-китобларнинг ўзига хос жиҳатларини билиб олишда кўмаклашадилар:\nУмумбелгиланган солиқларни тўлайдиган корхона ўзининг ходими бўлмаган жисмоний шахснинг амбулатор даволаниш ҳақини тўлаб берди. Ўзбекистон резиденти ҳисобланган жисмоний шахс ногирон эмас. Бунда қандай солиқ оқибатлари юзага келиши мумкин?\nХорижий ҳамкорлар билан тузилган шартномалар асосида кўчмас мол-мулк билан боғлиқ хизматлар бўйича ҚҚСни ҳисоблаб чиқариш мураккабликларини «Norma» компанияси эксперти Ирина АХМЕТОВА тушунтирди:\nКўп ҳолларда сотиб олиш чоғида товарлар ва хизматлар қийматига киритилган ҚҚС кейинчалик тузатилади – ҳисобга олинади. Бундай тузатиш киритишда нимага эътибор бериш ҳақида «Norma» компанияси эксперти Ирина АХМЕТОВА гапириб берди:\nРоссия компаниясининг Ўзбекистондаги доимий муассасасида РФ фуқаролари ишлайди. Ходимлар компаниянинг бош офисидан иш ҳақи олишади, ДМ уларга иш ҳақи ҳисобламайди ва тўламайди. Ўзбекистондан ташқарида олинган даромадларга ЖШДС солинадими?\nЎзбекистон норезиденти бўлган юридик шахс Ўзбекистон МЧЖнинг устав фондида улушга эга. У ўз улушини бошқа юридик шахс-норезидентга сотади. Бу ҳолда ким солиқ агенти ҳисобланади ва фойда солиғини ҳисоблаб чиқариши ва тўлаши керак?\n2020 йил ноябрь ойида солиқ органлари корхонани 1.01.2020 йилдан солиқ солишнинг умумбелгиланган тизимига ўтказиш тўғрисида – тадбиркорлик субъекти умумбелгиланган солиқларни тўлашни бошлаши керак бўлгандан кейин 10 ой ўтгач хабардор қилишди. Бундай вазиятда у қандай йўл тутиши лозим? Ушбу вазифанинг ечими – бутунлай бош оғриғи... Вазиятдан чиқишнинг эҳтимолий вариантлари ҳақида buxgalter.uz илтимосига биноан солиқ маслаҳатчиси Гулнора ЭРГАШЕВА гапириб берди.\nҚуйидаги чизмада жорий йилнинг январь–октябрь ойларида Самарқанд вилоятида экспорт қилинган қишлоқ хўжалик маҳсулотларининг улуши ҳақида ахборот келтирилган.


Bosh sahifa Statistikalar Феминизм тўғрисидаги афсоналар\nШунингдек, шахсий чегаралар ҳимоясини ҳам агрессия деб қабул қилишади. Масалан, одамга унга яқин туришлари ёки унга енгил тегинишлар ҳам ёқмаса ва у ундан узоқлашиш ва тегмасликни илтимос қилса, буни агрессия сифатида қабул қилишади. Бундай илтимос аёл томонидан айтилсагина агрессия деб қабул қилинади. Умуман олганда, аёлларнинг ўз ҳуқуқлари учун курашлари кўпларга тажовузкор хатти-ҳаракатларга ўхшатилади. Ваҳоланки айни ҳаракатлар эркаклар томонидан амалга оширилса, унда жамият буни табиий аччиқланиш сифатида қабул қилади. Чунки болалигимиздан бери бизда вужудга келган стереотиплар аёлга бўйсунмаслик кераклигини, эркак эса курашчи бўлиши кераклигини уқтиради. Аёлнинг қарама-қарши хатти-ҳаракати тажовузкорлик деб ҳисобланади. Эркакда эса – заифликнинг намоён бўлиши.\nБундан ташқари, жамият аёлдан гўзал ва латофатли бўлишни талаб қилади. Эркак сочлари олинган ва ювинган бўлиши кифоя. Аёл ўзига қараши, терини парвариш қилиши, қоматига қараши, ортиқча тукларни олиб ташлаши, бўяниши ва ҳоказоларни бажариши керак. Бундай талаблар билан аёл бўлиш молиявий жиҳатдан ҳам фойда зиён келтириши мумкин! Шу сабабли, феминистларнинг фикрига кўра, аёл бу процедуралар учун пул сарфлашга мажбур эмас. Истаса қилсин, истамаса – йўқ, бу унинг ҳуқуқи, бўянмаса аёлликдан чиқиб кетмайди.\nКўп феминистакаларнинг оиласи бор, турмуш ўртоқлари уларни шахс сифатида ҳурмат қиладилар. Бундай аёллар бошқаларни қўллаб-қувватлаш учун кўпроқ кучга эга – чунки оила уларга ёрдам беради ва куч бағишлайди. Бундай оилаларда аёл ўзига қараши ва ўз устида ишлаши учун вақти бўлади, чунки улар вазифаларни турмуш ўртоғи билан тенг тақсимлашади. Эркак ҳам одатда хотинининг бошқа қизиқишлари ва севимли машғулотлари борлигини ижобий қабул қилади. Худди аёли унинг бўш вақтини ҳурмат қилгани каби.\nФеминисткалар оила ва оналик масалаларида эркин танлов тарафдори. Улар аёлнинг асосий мақсади – оила ва болалар деган стереотипдан воз кечишади. Аёл болалар ва оилани танлаши мумкин ёки у карьерани танлаши мумкин, у иккисини ҳам бирлаштириши мумкин. Ким билан турмуш қуришни, қанча бола туғишини ўзи ҳал қилиши керак. Феминизм, қизларнинг оиласи ўтказадиган эмас, балки ўзи танлаган ҳаётда яшашларига ёрдам беради. «20 га тўлдинг, қачон эрга тегасан?», «Невара боқмоқчиман, қачон туғасан?» – одамлар шу каби орзуларни бошқалар орқали амалга оширишни исташади. Натижада, аёл 10 та бола туғиб, ўзи истаган ҳаётда яшамайди, ёшлигида орзу қилганидек, ҳеч қачон олим бўлолмайди.


Моҳир тўпурар янги устозини мақтади\n6 июль, 2021, 12:35\n“Тоттенхэм”нинг энг ёрқин футболчиси Ҳарри Кейн жамоага бош мураббий этиб тайинланган Нуну Эшпириту Сантуни мақтади ва спорт директори вазифасига таклиф қилинган Фабио Паратичи ҳақида ҳам гапирди.\n- Ҳар гал янги мураббий келганида клубда ҳаяжон ҳукмронлик қилади. Нуну ажойиб менежер ва у буни “Вулверхэмптон”да ишлаганида исботлаб қўйди. Биз у билан Европа чемпионатидан кейин кўришамиз.\nМен Паратичи “Тоттенхэм”да қолишимни истаётгани ҳақида эшитдим. Бу менга илҳом бағишлайди. Кераклигингни билиш ёқимли. Янги спорт директори билан ҳам тез орада яқиндан танишиб оламиз, - деди Ҳарри Кейн.\n27 ёшли футболчи фаолиятини сорвинлар учун кураша оладиган жамоада давом эттирмоқчи бўляпти. Унинг трансфери учун Манчестер клублар 100 миллион фунт беришга тайёр. Бироқ, “Тоттенхэм” президенти Даниэль Леви ҳужумчини қўйиб юборишга шошилмаяпти.


БОБУР – ЛИРИК ШОИР » "Kattaqo'rgon haqiqati" газетаси\nБОБУР – ЛИРИК ШОИР\nДолзарб мавзу / Madaniyat 10-фев, 14:57 36 0\nШоир таваллудининг 538 йиллигига\nБизга маълум бўлганидек, Заҳриддин Муҳаммад Бобур ҳукмдор бўлиш билан бирга ҳассос шоир ҳам эди. У ҳаёт, севги ва шодлик куйчиси сифатида умрини ғам-алам, қайғу-ҳасрат билан эмас, балки бахт-саодат, шодлик ва қувноқлик билан ўтказишни истаб, шеърлар ёзган.\nБобурнинг ижодиёти кўпроқ унинг лирик шеър ва ғазаллари билан тавсифланади. Бу асарлар Бобур томонидан девон шаклига келтирилган бўлиб, унга юздан зиёд ғазаллари, икки юзга яқин рубоийлари, туюқлари, қитъалари, фардлари ва маснавийлари киритилган. Бобур шеъриятининг хусусиятларидан бири шундаки, уларда у ҳаёт ҳақиқатларини, табиат гўзалликларини, ишқ ва муҳаббат, ўз ғоя ва мақсадларини, шахсий кечинмаларини шарқ шеъриятига хос анъанавий бўёқларда ифодалаганлигидир. Масалан:\nЁз фаслида чоғир ичмакнинг ўзга ҳоли бор,\nКимга бу нашъа муяссар бўлса, бордур давлати.\nШеър мазмунидан шу нарса аён бўладики, шоир "ёз фасли" билан "бо-данинг кайфияти"ни, "ёр васли" билан "ишқ дарди"ни, "дўстларнинг суҳ-бати" билан ,,шеър баҳси“ни ифода этар экан, бемаъни ишратбозликни, маст-аласт-майхўрликни эмас, балки дилкаш, хушчақчақ ва бамаъни мажлисларни, дўстлар суҳбатини истайди.\nБобур лирикаси дунёвий руҳ билан суғорилган бўлиб, инсонни, инсон ишқи ва гўзаллигини улуғлайди. Бобур замонида, яъни ўрта аср шарқ муҳитида камситилган ва хўрланган хотин-қизлар сиймосини шоир ўз шеърларида энг нафис ва ёқимли бўёқларда чизади ва ўзининг энг самимий сўзларини бағишлаб, ҳаётнинг ишқ асосида қурилиши кераклигини, ёрсиз яшаш мумкин эмаслигини таъкидлайди.\nМенга осон дурур бўлса агар юз минг туман душман,\nВале бўлмоқ жаҳонда, эй кўнгул, беёр мушкулдур.\nБобурнинг ўзи шоҳ бўлатуриб, ёрни ,,моҳим“, ,,шоҳим“ деб атайди, ёр олдида шоҳлигини унутиб, чин, самимий инсон, садоқатли ошиқ қиёфасига киради. У бир рубоийсида ёрга шундай хитоб қилади:\nСен гулсану мен ҳақир булбулдурмен,\nСен шуъласану, ул шуълага мен қулдурмен.\nНисбат йўқдур деб ижтиноб айламаким,\nОшиқ шоир ёрни бутун қалби билан севади, унга самимий эҳтиром кўрсатади ва камтаринлик билан ўзини севги бобида забун ва маъшуқа олдида ожиз деб билади. Ошиқ ёридан лутфу карам, вафо ва садоқат кутади, бироқ ундан нозу ишва, жабру жафо кўради.\nМеҳру вафони ағёр кўп кўрди сендин, эй ёр,\nЖабру жафони бисёр қилдинг манга ҳавола.\nҲажрингда, э парирў, кўзумдин учди уйқу,\nҲар кеча тонгга текру ишимдир нола.\nМазкур рубоийларда ситамларга қарамай, ошиқ севгисидан, ёридан воз кечмайди, сабр-матонат ва вафо ҳамда садоқати билан мурод-мақсадига эришишга умид боғлайди. Ёрнинг илтифотсизлигини эса яшаган муҳитнинг ижтимоий тартиб-қоидалари билан оқламоқчи бўлиб, айни дамда ёр – шоҳ, ошиқ – қул, деб, маҳбубани бу қадар улуғлаши умумадабиётда Бобур шеъриятининг ҳукмрон табақа қарашларидан анча илгарилаб кетганини кўрамиз. Бобур ўз шеърларида шахс эрки ва бахти масаласини қўйиб, ёрга, ўзига, умуман барча одамларга дилдан мурожаат қилиб, ўз умрини қайғу-ҳасрат, ғам-алам билан эмас, балки оқилона ўтказишга, ҳаётни, унинг ҳар бир дақиқасини қадрлашга, ўзаро тотув бўлишга даъват этади.\nХассос шоир ўз шеърлари билан шарқнинг гуманист шоирлари изидан бориб, одамлар орасида меҳру вафо уруғини сочишга, ёмонликни, зулмни бутун вужуди билан кескин қоралаб, ғазал ва рубоийларида шахснинг эркка интилишини, инсоннинг мураккаб ишқий кечинмаларини тасвирлашда юксак поэтик маҳорат кўрсатган. Унинг ,,Жамолинг васфини, эй ой, неча элдин эшитгаймен...“, "Сочининг савдоси тушти бошима бошдин яна...“, "Хазон япроғи янглиғ гул юзунг ҳажрида сарғардим...", "Ул аҳд ила паймон қани, эй ёр, не бўлди...", "Қора зулфунг фироқида паришон рўзғорим бор...", "Гул жамолни ёпқон ул гулнинг ики райҳонидур...“ каби мисралар билан бошланган ғазаллари тили содда, услубда равон, лирик тасвир халқ иборалари билан жонлантирилиб берилган ўзбек шеъриятидаги ишқий лириканинг энг мукаммал ва гўзал намунасидир.


ИнтерФУТБОЛ :: Маҳаллий мутахассисга таяниб…ёки Бабаян ва Шин Тэ Йонг қарама қаршилиги давом этади\nҲозир Осиёда жаҳон чемпионати саралаши мусобақаси тўхтаб турибди, шу боис янгиликлар ҳам у қадар кўп эмас. Аммо жорий ҳафта бошида биз учун етарлича қизиқишга сабаб бўладиган маълумот барибир, тарқади - Жанубий Корея терма жамоасига янги бош мураббий тайинланди. Хабарингиз бор, Ули Штилике кетма-кет муваффақиятсизликлардан сўнг истеъфога чиқарилгач, анчадан буён янги мураббий тайинланмаганди. Ниҳоят, узоқ кутилган хабар чиқди - мундиал йўлланмасини қўлга киритиш йўлида миллий термамизнинг асосий рақобатчисига айланиб қолган жамоани энди Шин Тэ Йонг бошқаради.\nАлбатта, бу янгилик биз учун муҳим аҳамиятга эга. Биринчидан, Жанубий Корея термаси билан ЖЧ саралашида бир гуруҳда кураш олиб бормоқдамиз. Иккинчидан ва энг муҳими эса - саралашнинг сўнгги ўйини айнан шу жамоага қарши бўлиб ўтади. Шундай экан, асосий рақибга эътибор юқори бўлиши турган гап.\nЎзбекистон терма жамоасининг ҳам худди Жанубий Корея сингари саралашда омади чопмаяпти. Охирги мағлубиятлар эса жамоани тамоман издан чиқарди. Агар кореяликлар сал олғирроқ бўлганларида аллақачон иккинчи йўлланма тақдири ҳам ҳал бўларди. Ўз навбатида, миллий термамиз ҳақида ҳам худди шундай фикр билдириш мумкин: биз аллақачон Ж.Корея жамоасини ортда қолдириб, айни пайт Россиядаги ЖЧга тайёргарлик кўраётган бўлишимиз мумкин эди. Афсуски, Эрондаги баҳсда майдон эгалари биздан устунроқ чиқиб қолишди. Аммо ушбу мағлубиятдан кейин ҳам тақдир бизга яна бир имкониятни тақдим этди. Қатар термаси корейсларни мағлубиятга учратди-ю, гуруҳдаги вазиятни янада чигаллаштириб юборди. Энг асосийси, бизда ҳамон мундиалга чиқиш имконияти сақланиб турибди. Бошқача айтганда, ҳаммаси яна ўз қўлимизда.\nЭронликлар аллақачон ўз улушларини қўлга киритиб бўлишди, энди Россияда ўтадиган жаҳон чемпионати эшиги улар учун очиқ. Ҳамма гап иккинчи йўлланманинг кимга насиб этишида қолди. Бу йўлдаги кураш эндиликда Жанубий Корея ва Ўзбекистон термалари учун ҳаёт-мамот масаласига айланади. Шундай экан, айни пайт энг асосий рақибимизга айланган жамоада мураббий ўзгарганига бефарқ қараб туролмаймиз. Ж.Корея ва Ўзбекистон термаларининг муаммолари бир-бирига ўхшаш. Фарқи шундаки, жамоалар ушбу муаммолардан турлича йўл билан чиқишга қарор қилишди. Хўш, биз бу мутахассис ҳақида нималар биламиз?\nШин Тэ Йонг бунга қадар Жанубий Корея U-20 терма жамоасини бошқариб келаётганди. Ушбу мутахассис Ули Штилике келгунига қадар, яъни 2014 йилнинг сентябрида бош мураббий лавозимини бажарган. 46 ёшли Тэ Йонг мураббийлик фаолиятини 2005 йили бошлаган. Дастлаб уч йил давомида «Брисбен Роар» клубида ёрдамчи вазифасини бажарди. 2009 йил «Сеонгнам Илва Чунма»га келиб, 2010-2012 йилларда шу жамоа бош мураббийлигига тайинланди. 2014-2016 йилларда Жанубий Корея термаси мураббийлар штабида меҳнат қилди. Охирги икки йилда Жанубий Корея U-23 ва U-20 термаларини бошқарди. Демак, 31 август санаси корейслар Шин Тэ Йонг бошчилигида ўз майдонларида Эрон термасини қабул қилишади. 5 сентябрда эса Тошкентда меҳмон бўлишади.\nАлбатта, бу ўзгариш қайсидир маънода вазиятга ўз таъсирини ўтказиши тайин. Ёки Шин Тэ Йонг бошчилигида корейслар асосий мақсадларини рўёбга чиқаришади, ё бўлмаса, мундиал йўлланмасини Ўзбекистон термасига топширишади. Табиийки, мазкур ҳолатда биз учун иккинчи вариант маъқулроқ. Ахир юқорида таъкидлаганимиздек, барчаси ўз қўлимизда ва футболчиларимиз бизни хурсанд қилишларига ишонамиз.\nЯна Жанубий Корея термаси мавзусига қайтадиган бўлсак, бу жамоа гуруҳдаги баҳсларни ёмон ўтказмади ва кўп ҳолларда омадсизлик туфайли очко йўқотди. Бироқ шунга қарамай, барибир, бош мураббийни алмаштиришни маъқул кўришди. Чунки керакли натижага эришилмади ва Штиликедек тажрибали мутахассис истеъфога чиқарилди.\nАлбатта, Жанубий Корея термаси бошқарувига янги мураббий келгач, иш услуби ва сифати ҳам ўзгариши турган гап. Шунга яраша жамоа футболчиларидаги кайфият бошқача, яъни ижобий тус олиб, майдонга ўзгача иштиёқда тушишларини тахмин қилиш қийин эмас. Бу эса, Ўзбекистон миллий жамоаси вакиллари зиммасидаги масъулият юкини янада оширади. Йўқ, рақибимизнинг бош мураббийини ўзгартириши бизни асло чўчитмайди. Шунчаки, тайёргарлик икки ҳисса кучайтирилиб, футболчиларимизга жанговарлик руҳи сингдирилса, биз ҳар қандай рақибни енгиб, асосий мақсадимизга эришиб, мундиал йўлланмасини қўлга киритамиз. Ҳаттоки, қаршимизга турли ўзгаришларга қўлга урган Жанубий Корея термаси чиқса ҳам.\nАйтганча, Шин Тэ Йонг бизнинг Самавел Бабаянга нотанинш эмас. Улар Қатарда ўтказилган U-23 Осиё чемпионати (Олимпиада-2017 саралаши) баҳсларида рўбарў келишган эди. Ўшанда кореяликлар 2:1 ҳисобида зафар қучишган эди...\nЖанубий Корея - Ўзбекистон — 2:1\nГоллар: Мун Чанг Жин (20, пен), Мун Чан Жин (47) - Достонбек Ҳамдамов (58)\nЖанубий Корея U-23:\nКим Донг Жин, Мун Чанг Жин, Ли Чанг Мин, Хванг Хи Чанг, Ёнг Жай Мин, Сён Жу Хун, Сим Санг Мин, Жин Сёнг Ук, Ли Сёл Чан, Рю Сёнг Ву, Парк Ёнг Ву\nАбдумавлон Абдужалилов, Акром Комилов, Максимилиан Фомин, Владимир Козак, Жамшид Болтабоев, Отабек Шукуров, Жавоҳир Соҳибов, Жамшид Искандеров, Достонбек Ҳамдамов, Игорь Сергеев, Элдор Шомуродов


Мирзоҳид Ғофуров: "Сўғдиёна"га қарши ўйинда иккинчи даврада омадсизликларга барҳам бермоқчимиз\n21 сентябрь, 2019, 17:31 157\nМирзоҳид Ғофуровнинг "Сўғдиёна"га қарши ўйин олдидан айтган гаплари\n"Навбаҳор" жамоаси Cуперлига 20-тури доирасидан ўрин олган баҳсда Жиззахда “Сўғдиёна” клуби меҳмони бўлади. Бўлажак баҳс олдидан "лочинлар" ҳимоячиси Мирзоҳид Ғофуров ўз фикрлари билан ўртоқлашди. Бу ҳақда клуб матбуот хизмати хабар берди.\n- Бугунги баҳс шиддатли ва курашларга бой тарзда кечади, деган умиддаман. Боиси, “Сўғдиёна” ўз майдонида ғалаба қозонишга интилади. Ўз навбатида жамоамиз ҳам майдонга 3 очкони қўлга киритиш учун тушади.\nИккинчи давра баҳсларида унчалик омадимиз келмаяпти. Россиялик мутахассис Андрей Антанасович Канчельскис “Навбаҳор”га қайтди ҳамда энди унинг қўл остида ижобий натижаларни қайд этишга ҳаракат қиламиз. Жиззахда зафар қучсак, омадсиз ўйинларга ҳам барҳам берамиз. Шу боис, бўлажак баҳсда ғалаба қозониш, мухлисларга қувонч улашиш учун барча имкониятимизни ишга соламиз.\nФақатгина Намангандан ташриф буюрган мухлисларимиз бизни астойдил қўллаб-қувватлаб туришса бўлгани. Биз эса уларнинг ишончларини оқлашга интиламиз, - деди ҳимоячи.


ЎзА - Деҳқончиликда замонавий ёндашувлар\n14.03.2019 19:59 Чоп этиш версияси\nДеҳқончиликда замонавий ёндашувлар\nЭкинлар ҳосилдорлигини оширишнинг анъанавий ва синовдан ўтган усуллари кўп. Лекин эндиликда бу борада тасаввуримизга сиғмайдиган муқобил янги ёндашувлар таклиф этилмоқда. Биз учун инновацион технологиялар сифатида намоён бўлаётган мазкур усуллар нечоғли ғайри табиийдек туюлмасин, улар деҳқончиликка оид дарсликларга ўзгартишлар киритиши аниқ. Янги ёндашувлар эксперимент эмас, балки кўп йиллардан буён ўзининг афзалликлари билан жаҳоннинг қатор мамлакатларида эътиборни тортиб келаётган тажрибадир.\nБухоро шаҳрида қишлоқ хўжалигида тупроқни ҳимояловчи ва ресурс тежамкор технологияларни жорий этиш ҳамда қурғоқчиликка чидамли экинлар уруғчилигини ташкил қилиш масалаларига бағишлаб ўтказилган семинар- тренингда шу ҳақда сўз борди.\nТегишли соҳалар мутахассислари, фермер хўжаликлари раҳбарлари, қишлоқ хўжалигига дахлдор идоралар вакиллари иштирок этган тадбир БМТнинг Озиқ-овқат ва қишлоқ хўжалиги ташкилоти(ФАО)нинг мамлакатимиздаги ваколатхонасининг ”Марказий Осиё ва Туркиянинг қурғоқчил ва шўрланган қишлоқ хўжалиги ишлаб чиқариш ландшафтларида табиий ресурсларни комплекс бошқариш” лойиҳаси доирасида ўтказилди.\n– Бир далага муайян экинни қайта-қайта экиш касаллик ва зараркунанда ҳашаротлар тарқалиб кетишига, охир-оқибат ҳосилдорлик пасайиши ҳамда даромадларнинг камайишига сабаб бўлади, – дейди ФАОнинг қурғоқчилик бўйича эксперти, қишлоқ хўжалик фанлари доктори, Азиз Нурбеков. – Шунинг учун экинларни алмашлаб экишнинг аҳамияти катта. Лекин бизда бу ибора тилга олинганда, одатда, тўққиз йиллик ғўза (6 йил) – беда (3 йил) алмашлаб экиш схемаси тушунилади. Унинг фойдали жиҳатлари кўп. Аммо жаҳонда атиги бир йилда яхши натижа берадиган инновацион янгиликлар ҳам бор.\nЎрганишлар шуни кўрсатдики, бизнинг шароитда буғдойдан бўшаган майдонларда такрорий экин сифатида мош экиб мўл ҳосил олиш мумкин ва ундан кейин сидерат экинларини (рапс, перко ёки бошқалар) экиш тавсия этилади. Улар ерга ўриб ташланган майдонларда дарҳол ғўза уруғини ундирса бўлади. Нега десангиз, илдизи калта ва узун илдиз отадиган ўсимликлар, жумладан, дуккакли экинлар тупроқда азот тўпланиши, унинг ҳаво ҳамда сув сингишига имкон берувчи ғоваклилигини оширишга хизмат қилади.\nСеминарда қайд этилганидек, анъанавий зироатчиликда ерни шудгорлаш агротехник тадбирларнинг асоси ҳисобланади. Лекин бугун жаҳонда тупроқни ҳимоялаш ва ресурс тежамкор деҳқончиликда янги технологик ёндашувлар қўлланилмоқда. Бу янгилик турли -туман ва ўзгариб бораётган агротехника усулларидан ташкил топган бўлиб, унинг асосий мақсади тупроқни кам “безовта” қилиш, яъни ерни тўғридан -тўғри ҳайдамасликдан иборат. У тупроқда нам қочишини ва озуқа моддалари йўқолишини камайтириш, даланинг ўсимлик қолдиқлари ёки ўсиб турган экинлар билан қопланишини таъминлашни назарда тутади.\nФАО маълумотларига кўра, ҳозирги пайтда дунёдаги қишлоқ хўжалик майдонларининг 11 фоизи ҳайдалмай экилмоқда.\nАлбатта, суғориладиган ерларда ресурс тежовчи технологияларни жорий этишни бошлаш учун ерлар лазер билан текисланиши лозим. Яна бир жиҳат. Тўғридан тўғри экишда дала ўсимлик ва сомон қолдиқларидан тозаланмайди. Улар уруғ экадиган ва минерал ўғит киритадиган сеялкалардаги пичоқли диск – кескичда майдаланади ҳамда аста- секин парчаланиб, органик моддаларни бойитади. Қолаверса, майдаланган қолдиқлар тупроқда намни сақлаб қолиш билан бирга ернинг шўрланиш даражасини 1,5 -3 бараваргача пасайтиришда қўл келади.\nАйтиш жоизки, тўғридан тўғри экиш амалиёти қўлланилган дастлабки йилларда технологик жараёнлар изга тушиш давомида ҳосилдорлик бирмунча пасаяди. Лекин тупроққа шудгорсиз уруғ ташлаш ва экишдан олдинги тадбирлар экиш муддатини қисқартириши, тупроқ намлигини буғланиши ва сув истеъмоли ва тупроқ эрозиясини камайтиради, шу ҳисобдан даромад ошади.\nАлбатта, экинлар ҳосилдорлигида навлар тўғри танланиши ва улар сифатининг аҳамияти катта. Шунинг учун ҳам илмий жиҳатдан асосланган уруғчилик ва навларни рўйхатга олиш қонун-қоидалари, талабга мос асбоб- ускуналар ва малакали ходимлар экин уруғларидан фойдаланишда муҳим жиҳатлардир.\nТадбирда сувдан тежамли фойдаланиш технологиялари, жумладан томчилатиб суғоришни кенг жорий этиш, касаллик ва зараркунандаларга қарши курашда самарали препарат ҳамда биоусулларни қўллаш масалалари ҳам муҳокама қилинди.\nДеҳқончиликда жаҳон тажрибасида синалган янги ёндашувлар Бухоро вилоятида назарий тушунча бўлиб қолмайди. Семинарда таъкидландики, ФАО лойиҳаси доирасида вилоятдаги фермер хўжаликлари билан ҳам ҳамкорлик ўрнатилмоқда. Бу ўзига хос мураккаб тупроқ структураси ва иқлимга эга вилоятда илғор технологик ёндашувларни жорий этиш тажрибасини яратишда муҳим аҳамият касб этади.


Жаҳаннам оташидан сақланинг! - Hidoyat.uz\nАсосий саҳифа Мақолалар Жаҳаннам оташидан сақланинг!\nЧоп этилди Avgust 15, 2020 Жаҳаннам оташидан сақланинг!da fikr bildirishni o'chirish\nДунёнинг олови ила дўзах оловининг ўртасида бир неча фарқ бор. Бир фарқ шуки, дўзах олови дунё оловидан етмиш баробар иссиқроқ эканлиги ҳадиси шарифларда келади. Яна бир фарқ шуки, дунёнинг олови яхши бандани ҳам, ёмон бандани ҳам куйдиради. Умумий қоида шудир. Чунончи, Ҳазрати Мусо алайҳиссаломнинг тиллари, оғизларига чўғ солингани сабабли куйган эди.(Шунга бироз дудуқланиб гапирар эдилар.) Чунки, Аллоҳ таолонинг умумий қоидаси шудир. Ҳа, агар Аллоҳ таоло хоҳласа бу дунё олови ҳам бандани куйдира олмайди. Масалан, Аллоҳ таъоло Иброҳим алайҳиссалом ҳақларида оловга шундай амр қилди:\nЯъни: «Эй олов, сен Иброҳимга салқин ва саломатлик бўл!» (Анбиё, 69)\nЛекин бу Аллоҳ таолонинг қудрати эди. Аллоҳ таолонинг умумий қоидаси шуки, дунё олови куйдиради. Яхши одамни ҳам куйдиради, ёмон одамни ҳам куйдиради. Лекин дўзах олови фақат гуноҳкорларни куйдиради ва солиҳ бандаларга зарар бермайди. Яна бир фарқ шуки, дунё олови сув билан ўчади.\nДўзах олови эса, гуноҳкор мўмин банданинг кўзларидан чиққан кўз ёшлари билан ўчади. Мўминнинг иймон нури жаҳаннам оловини ўчириб юборади. Шунинг учун, мўмин банда дўзах устига қурилган сирот кўпригидан ўтаётганда, дўзах шундай нидо қилади:\nيا مؤمِن أسرع بالمرور عليَّ فإنَّ نورَك أطفأ ناري\n“Эй, мўмин банда! Устимдан тезроқ ўт. Чунки, сенинг иймон нуринг менинг оловимни ҳам ўчириб юборди”. (Абу Наъим ривояти)\nБас, шундай экан, бу азобларни ўзига енгил санаётганлардан қандай ажабланмаслигинг мумкин?! У азобларни ўзига шиддатли билаётган инсондан эса нега ибратланмайсан? Жаҳаннам азобининг шиддатидан шубҳага бораётган бўлсанг, қани, бармоғингни ўтга яқинлаштир ва жаҳаннам азобини шунга қиёс эт. Энди билгинки, сен бу қиёсда адашдинг. Чунки, дунё олови жаҳаннам оловига ўхшамайди. Аммо бу дунёда энг қаттиқ жисмоний азоб ўтнинг куйдиришидир. Шу азоб орқали жаҳаннам нелигини англагандай бўламиз. Лекин бу англаш нақадар ноқис! Агар жаҳаннам аҳли дўзахда дунё оловини топса, жаҳаннам оловидан қочиб, ўзларини дунё оловига урган бўлар эдилар.\nЖаҳаннам оловидан ўзингизни асранг!


Украиналик ҳарбийлар АҚШнинг Humvee вездеходларидан шикоят қилишмоқда\n00:28 / 10.08.2015 7841\nУкраинага етказилган АҚШнинг HMMWV (Humvee) ҳарбий автомобиллари Украина армиясига муаммо туғдирмоқда. Бу ҳақда Украина қуролли кучлари хизматчиси Олег Мовчан ўзининг Facebook’даги саҳифасида маълум қилди.\nМовчаннинг айтишича, автомобиллар эски шиналар билан бутланган, уларга эҳтиёт қисмлар топиш эса анча мушкул.\n“Захира шиналар йўқ. Шиналар эски, озгинча юргандан кейин резина қопламаси уваланиб, дарз кетмоқда. Энг катта муаммо шундай покришкалар топиш бўлмоқда”, деб айтди Мовчан.\nМарт ойида Украина ОАВларида Украинада Humvee автомобиллари учун асосий муаммо эҳтиёт қисмлар дефицити бўлиши ёзилганди. Украиналик ҳарбийлар паст сифатдаги дизель ёқилғисидан автомобилдаги фильтрлар тез тиқилиб қолаётганини ҳам таъкидлашган эди.


Самарқандда олий ўқув юртига киритиб қўйиш учун пул олаётган яна бир шахс вилоят ИИБ ҳамда ДХХ Самарқанд вилоят бошқармаси ходимлари олиб борган тезкор тадбир давомида қўлга олинди. Бу ҳақда Самарқанд вилоят ИИБ ахборот хизмати хабар берган.\n2020 йил 1 июль куни Самарқанд вилоят ИИБга 1995 йил туғилган Б.Б. ариза билан мурожаат қилиб, ўзини Ветеринария институти ўқитувчиси деб таништирган Ж. исмли шахс Самарқанд Ветеринария институтига танишлари орқали ўқишга киритиш эвазига 5 минг АҚШ доллари микдорида пул сўраганини айтиб, Ж. исмли шахсга нисбатан қонуний чора кўришини сўраган.\nМазкур аризага асосан, 2020 йил 2 июль куни Самарқанд вилояти ИИБ ЖҚБ Коррупция ва иқтисодий жиноятларга қарши курашиш бўлими ходимлари ҳамда ДХХ Самарқанд вилоят бошқармаси ходимлари билан ҳамкорликда Самарқанд тумани ҳудудида ўтказилган тезкор тадбирда 1983 йил Самарқанд вилояти Ургут туманида туғилган Х.Ж. ариза муаллифидан 5 минг АҚШ доллари миқдорида пул олган вақтида ашёвий далиллар билан ушланди.\nМазкур ҳолат юзасидан Самарқанд вилояти ИИБ ҳузуридаги Тергов бошқармаси томонидан терговга қадар текширув ҳаракатлари олиб борилмоқда. Ариза муаллифи Б.Б. қўлга олинган шахсдан уни ўқишга киритишни сўрагани ёки Ж.нинг ўзи унга ўқишга киритишни таклиф қилганига аниқлик киритилмаган.\nМаълумот учун, олдинроқ СамДУ ва СамДҚИга ўқишга киритиб қўйиш учун пул олган шахслар ушланганди .


Туркманбоши ўлиб ҳам мамлакатини муаммолар қуршовига ташлаб кетди\n27 январ 2021, Тошкент вақти: 09:33\nМамлакат ҳаётининг ҳар бир соҳасини мутлақ ўзи назорат қилиб келган Туркманистон президенти Сапармурод Ниёзов бевақт ўлимидан сўнг ҳам ечими қийин бўлган кўплаб масалаларни қолдириб кетди.\nТуркманбошидан мерос қолган масалалар чигаллиги даражасини унинг ўлими муносабати билан чиқишлар қилган кўплаб сиёсатчи ва сиёсатшунослар, таҳлилчи ва кузатувчиларнинг аниқ бир фикр билдиришга қийналганидан ҳам сезиш мумкин.\nПрезидентнинг ўлимидан (ёки бу ҳақда расман эълон қилингандан) сўнгги бир неча соат шуни кўрсатдики, Туркманбошининг иддаою фироқларидан келиб чиқиб қурилган режим бирдан қулаб тушмади.\nДавлат бошқаруви дарҳол муайян шахс қўлига – бош вазир ўринбосари Қурбонгули Бердимуҳаммедовга ўтди. Маълумотларга кўра, у марҳум президентнинг қариндошидир.\nАслида Конституцияга биноан давлат бошқарувини парламент раиси Авазгелди Отаев қабул қилиб олиши керак эди. Бироқ президентнинг вафоти эълон қилинган кун унинг устидан жиноят иши очилди.\n21 декабрь куниёқ юз берган мана шу икки воқеа кўп нарсани тушунишга ёрдам беради.\nХўш, яқин келажакда нима бўлади?\n“Озодлик” радиосининг Марказий Осиё бўйича таҳлилчиси Даниэль Киммиж фикрича, бу саволга Туркманистон конституциясидан келиб чиқиб жавоб бериб бўлмайди. Чунки Туркманбоши даврида мамлакатнинг Бош қонуни шунчаки чиройли матн ёзилган қоғоз эди. Ҳокимият учун кураш эса ёпиқ эшиклар ортида ўтади.\nТуркманбошининг ўлимидан сўнг оддий туркманистонликларнинг ҳаёти қай томонга ўзгариши мумкин?\nД.Киммиж бу саволга жавоб берар экан: “Шу кунда ҳар бир киши президентнинг ўлими ўзига хос ислоҳотлар эшиклари очилишига, сиёсий тизим юмшашига, умуман кўплаб ижобий ўзгаришлар юз беришига сабаб бўлади, деб умид қиляпти. Лекин мамлакатда олдиндан белгилаб қўйилган бирор сиёсий курс йўқлигини унутмаслигимиз керак. Диктарорнинг ўлими ҳар доим ҳам демократик ислоҳотлар бошланиши дегани эмас”, - деди.\nҲар ҳолда Туркманбоши ўлимидан кейинги ўзгаришлар кўп жиҳатдан унинг ортида қолган амалдорларга боғлиқлиги аниқ гап. Туркманистон бўйича мутахассис, Очиқ жамият институтининг Туркманистон бўйича лойиҳаси раҳбари Эрика Дейли бу амалдорлар ўртасида ҳозирданоқ кураш бошланганига ҳайрон бўлмаётганини билдирди.\n“Ниёзовнинг вафот этгани тўғрисидаги хабар пайдо бўлиши биланоқ унинг атрофида бўлган кучлар турли йўллар билан ҳокимият учун курашни бошлаб юборганига ҳайрон қолмасаям бўлади. Айни пайтда мамлакатдан ташқаридаги мухолифат ҳам ватанга қайтишга шайланиб турибди. Бундан ташқари, ўзи учун қулай бўлган шахсни ҳокимиятга олиб келишни мўлжаллаётган, газ ва нефть савдосига алоқадор уюшган жиноий гуруҳлар ҳам бор”, - дейди Эрика Дейли.\nТуркманистоннинг мухолифатдаги Республикачилар партияси раиси ўринбосари Чори Эшонниёзов мухолифатчилар биринчи имконият пайдо бўлиши биланоқ ватанга қайтишга шай турганини маълум қилди.\n“Туркманистондан ташқаридаги мухолиф кучларнинг юртга қайтиш вақти етиб келди”, - деди Чори Эшонниёзов.


16:02 19.05.2020 (Янгиланган 16:06 19.05.2020)\nАгар хорижликларга Россия паспортини бериш ҳозирги суръати 2020 йил мобайнида давом этса, бу кўрсаткич рекорд даражага чиқади.\nТОШКЕНТ, 19 май — Sputnik. 2020 йилнинг 4 ойида Россия 161,1 минг кишига ўз фуқаролигини берди. Бу рақамлар мамлакат ИИВ ҳисоботида келтирилган.\nФото: пресс-служба Министерства экономики и промышленности Республики Узбекистан\nЎтган йилнинг шу даврида атиги 63,2 минг хорижлик Россия фуқаролигини олган эди. Демак, 2020 йил бошида Россия ўтган йил январ-апрел ойига нисабатан икки ярим баравар кўп ўз фуқаролиги берди.\nЧет эл фуқароларга Россия паспортини бериш 2017 йилдан бери доимий равишда ўсиб бормоқда.\nТаъкидланишича, ҳозирги суръатларда давом этса, 2020 йил якунида бу кўрсаткич рекорд даражага чиқиши мумкин.\nЭслатиб ўтамиз, бундан аввал Россия президенти Владимир Путин хорижий фуқароликдан воз кечмасдан Россия фуқаролигини олиш ҳуқуқини берувчи қонунни имзолади.\nБунгача чет элликлар Россия паспортини олиш учун мурожаат қилганда, ўз мамлакатлари ваколатли органига фуқароликдан воз кечиш тўғрисида ариза билан тасдиқлаши керак эди.


10 август 2020, Тошкент вақти: 19:57\nТошкент шаҳрида жамоат жойида COVID-19 инфекциясидан сақланиш учун қўйилган эслатма\nТошкентда тана ҳарорати кўтарилган беморларни "Тез ёрдам" хизматлари қабул қилмаётгани тўғрисида иситмалаётган беморлар ва уларнинг яқинларидан хабарлар кела бошлади.\nБеморлардан фақат "1003" хизматига ёки ўз поликлиникаси орқали Санитария-эпидемиология агентлиги бўлинмалари (СЭС) махсус гуруҳларига буюртма бериш сўралмоқда.\nБеморлардан олинган маълумотларни Олмазор ва Шайхонтоҳур туманларидаги бир неча оилавий поликлиникалар врачлари тасдиқлади.\nАйни пайтда Тошкентда COVID-19 учун тест ўтказаётган 4 хусусий клиникадан бири таҳлил намуналарини қабул қилишни номаълум муддатга тўхтатгани маълум бўлди.\n3 кундан буён иситмалаётганини айтган тошкентлик беморнинг Озодликка айтишича, у пойтахтдаги пуллик ва бепул тиббиёт муассасаларининг "Тез ёрдам" хизматларига бирма-бир қўнғироқ қилиб чиққан. Аммо, бир марта ҳам "Тез ёрдам" машинаси келмаган:\n- Иситмалаётганларни қабул қилмаймиз, деб очиқдан очиқ айтяпти. Поликлиника орқали СЭСни чақиринг, деяпти. СЭСга телефон қилсам, кутинг одамларимиз етмаяпти, деб очиқдан-очиқ айтяпти. Тест тизимлари етишмаяпти экан. Кутишни истамасак, хусусийларга бориб топширишимиз мумкин экан. Шаҳарда 4 та клиника қабул қиляпти. Уларда ҳам навбат, баъзиларида 1 ҳафтага чўзилган навбат. Нима бўлаётганини тушунолмай қолдим, деди исмини сир сақлашни сўраган бемор.\nАйтишича, у куни кеча Swiss Lab хусусий клиникасига бориб, бир амаллаб тест топширган, натижасини кутмоқда.\nИсмини сир сақлаган яна бир пойтахтликка кўра, унинг ёши 62дан ошган онаси бир неча кундан буён иситмаламоқда, уларнинг ҳам уйига "Тез ёрдам" хизмати келмаган:\n"2 кундан бери телефон қиламан. Давлатни "Тез ёрдам"игаям қилдим, хусусийга ҳам қилдим. "Иситма бўлса биз бормаймиз, СЭСга қилинг. СЭСни кутинг" дейишяпти".\nНатижада у ҳам, касал бўлиб қолган кекса онасини хусусий клиникалардан бирига олиб бориб, навбат кутиб, коронавирус учун тест топширтирган, у ҳам натижасини кутмоқда. Айтишича, тест натижаси 2-3 кунда чиқиши айтилган.\nОзодлик Тошкентнинг бу беморлар истиқомат қиладиган Олмазор ва Шайхонтоҳур туманларидаги бир неча оилавий поликлиникаларга мурожаат қилди.\nОлинган жавобларга кўра, ўзида COVID-19 инфекцияси симптомларини сезганини айтган беморлардан мурожаатлар фақат телефон орқали қабул қилинмоқда ва яшаб турган манзилига қарашли СЭС хизматларига узатилмоқда.\n"Беморлар уйидан чиқмасин, иложи бўлса. Биз олинган маълумотларни сразу СЭСга берамиз, у ердан махсус группа бориб текширади. Ҳозир СЭСлар етишолмаяпти, нима қилишсин энди! Кутиш керак, сабр қилиш керак. Иссиғи жуда кўтарилиб кетса, иссиқ туширадиган дориларни ичиб, кўпроқ суюқлик ичиб, озгина сабр қилиб туриши керак, аҳволни кўриб турибсизлар", деди Олмазор туманидаги поликликалардан бирининг ўзини таништирмаган ходими.\nСанитария-эпидемиология агентлиги Олмазор туман бўлими ҳам коронавирус аломатларидан шикоят қилган беморлар фақат поликлиникалар буюртмаси асосида қабул қилинаётганини тасдиқлади.\nСанитария-эпидемиология агентлиги ва поликлиникалар ходимлари билан мулоқотлардан тушунилишича, сўнгги кунларда коронавирусга тест топшириш истагида бўлган ёки бу инфекцияга чалинганидан шикоят қилиб мурожаат қилаётганлар сони кескин ошиб бормоқда.\nКасаллик тарқалиши олдини олиш мақсадида мурожаатларни фақат поликлиникаларга телефон қўнғироқлари орқали қабул қилиш ва СЭС бўлинмалари орқали қайд этиш тартиби йўлга қўйилган.\nАйни пайтда, ҳар икки муассаса ходимлари мурожаат қилаётганлар маълум муддат кутишга мажбур бўлишини очиқ тан олмоқда.\nКутишни истамаганлар эса хусусий клиникаларга бориб, тест топшириши мумкинлиги айтилди. Аммо, бу ҳолда хасталанган киши коронавирусни тарқатиши мумкин.\nТошкентда коронавирус учун таҳлил ўтказаётган хусусий - Swiss Lab клиникаcи эса 9 июлдан бошлаб, коронавирус учун тест таҳлиллари ўтказишни номаълум муддатга тўхтатгани маълум бўлди.\n"Раҳбарият шундай қарорга келди. 9 июль эрталабдан коронавирус учун тест ўтказишни тўхтатдик. Кеча тест топширганлар натижасини бугун оқшом олишлари мумкин", деди клиника ходими.\nХодим бунинг сабабларини очиқламади. Айтишича, бу клиникада COVID-19 учун 1 марта тест ўтказиш нархи 330 минг сўмдир.\nКоронавирус учун тест ўтказаётгани айтилган - VITROS DIAGNOSTICS, AKFA Medline хусусий клиникалари телефон рақамлари эса муттасил банд бўлмоқда. Ваҳоланки, бу клиникаларга телефон орқали боғланиш қийин экани, тест учун таҳлил топширишни истаганларнинг навбатлари ҳам узунлигини тошкентлик беморлар ҳам айтмоқда.\nБу мурожаатлар ортидан Озодлик мухбири 6 июль куни Санитария-эпидемиология осойишталиги агентлигининг Чилонзор тумани бўлинмаси раҳбари Гулноза Мирзаева билан гаплашган эди.\nЎшанда СЭС мулозими, белгиланган тартибга биноан, ўзида коронавирус инфекцияси аломатлари: иситма, йўтал, ҳолсизлик, бурун оқиши ва ҳоказо белгиларни сезганлар "Тез ёрдам" хизматида ажратилган 1003-рақами орқали ёки яшаш манзили орқали рўйхатга олинган поликлиникасига мурожаат қилиши кераклигини айтганди.\nМирзаева, беморлар сони кундан-кунга ошиб бораётганини таъкидлаган ва биргина унинг 3 та хизмат машинаси бўлган бўлинмасига кунига ўртача 50-70 та атрофида мурожаат тушаётганини билдирган эди.\n8 июль куни эса Ўзбекистон Коронавирусга қарши кураш штаби вакили Ҳабибула Оқилов, мамлакатда коронавирусга чалиниш ҳоллари кескин ортиб кетгани ва Соғлиқни сақлаш тизими фалаж ҳолига яқинлашиб қолганини тан олди:\nСоғлиқни сақлаш вазирлиги 9 июль соат 17:00да берган маълумотга кўра, Ўзбекистонда коронавирус инфекцияси қайд этилганлар сони 11 447 нафарни ташкил этмоқда.\nМамлакат бўйлаб 4 минг 316 коронавирус беморлари шифохоналарда қолмоқда.\nБошқа тафсилотларни Озодликнинг жонли блогида ўқишингиз мумкин:


21:53Умтитининг агентлари "Барселона" вакиллари билан кўришади 3 21:34Манба: Грилиш "Манчестер Сити" билан шартнома тузди 2 21:16Хитой. Достон Турсунов жамоаасида ғалаба, Одил Аҳмедов клубида мағлубият 2 20:52"Реал Сосьедад" Кубони ижарага олишга яқин 1 20:30"Интер" Лукакуга яна икки ўринбосар топиб қўйди 7 20:11"Тоттенхэм" устози Кейн билан боғлиқ ҳолат ҳақида нималар деди? 1 19:55"Монако" нидерландиялик форвардни сотиб олди 0 19:52Olamsport: Олимпиададаги Ўзбекистон терма жамоаси сафида ўзгариш, эркин курашчимиз бронза учун курашади 0 19:30Про лига. "Динамо" Ғузорда ғалаба қозонди ва биринчи ўринга чиқиб олди 10 19:26Михаэль Баллакнинг ўғли ЙТҲ туфайли вафот этди 8 19:08Футзал терма жамоамиз Испания ва Португалияда ўқув-машғулот йиғини ўтказади 8 18:47"Тоттенхэм" Кейн сотилса, Коутиньо ва яна бир неча ўйинчилар билан шартнома имзолаши мумкин 1 18:24"Саутгемптон" Абрахамга қизиқиш билдирмоқда 0 18:01"Астон Вилла" Грилишга "Норвич"дан ўринбосар топди 1 17:38Ўзбекистон миллий терма жамоасининг бўлажак хорижий мураббийи қаердан бўлишини истайсиз? (сўровнома) 67\nХитой. Достон Турсунов жамоаасида ғалаба, Одил Аҳмедов клубида мағлубият 2\nЎзбекистон миллий терма жамоасининг бўлажак хорижий мураббийи қаердан бўлишини истайсиз? (сўровнома) 68


ШАХМАТНИНГ ВАТАНИ - ШАРҚ\nуни ривожлантириш давр тақозоси\nИкки шатранж ўйнатувчи устод,\nАрсаи шатранжга айлаб кушод.\nИкки жонибдин бўлиб оромгир,\nТўкдилар ўртада шатранжи кабир.\nИСТЕЪДОДЛИ полвонЛАР САРАЛАНДИ\nЎзбекистон Миллий Олимпия Қўмитаси ҳамда жисмоний тарбия ва спорт вазирлиги ташаббуси билан "Олимпия ҳаракати" дастури бўйича истеъдодли спортчиларни саралаб олиш, спорт захираси ва малакали спортчиларни тайёрлаш тизимини домий равишда мувофиқлаштириб бориш, Олимпия ўйинларига муносиб иштирок этадиган иқтидорли спортчиларни танлаб олиш ҳамда вилоят терма жамоалари учун захира тайёрлаш, Осиё ва Олимпия ўйинларига муносиб рақобатбардош спортчиларни саралаш ва тайёрлаш, Олимпия спорт турларини ривожлантириш ва янада оммалаштириш мақсадида республика мусобақаларини вилоят босқичи ўтказилди. Унда 17 ёшдан 23 ёшгача бўлган спортчилар ғолиблик учун ўзаро беллашдилар.\nОСИЁ КУБОГИ СОВРИНДОРИ\nСўлим ва хушҳаво Конигил маҳалласида туғилиб ўсган Мунаввар Акбарова ёшлигиданоқ сув спортининг байдарка ва каноэда эшкак эшиш тури билан шуғулланиб келади. Табиатан ўта тиришқоқ ва меҳнатсевар бу қиз эндигина 16 баҳорни қаршилаганига қарамай, спортнинг ушбу йўналишида кўпгина ютуқларни қўлга киритиб келмоқда.\nТУМАНДОШИМИЗ ҒОЛИБЛАР САФИДА\nШу йилнинг октябрь ойи охирида Марокко қироллигининг Касабланка шаҳрида фахрий спортчилар ўртасида самбо бўйича жаҳон чемпионати бўлиб ўтди.\nНОДИРА - ОСИЁ ЎЙИНЛАРИ СОВРИНДОРИ\nМаълумки, жорий йилнинг 18 августидан 2 сентябрга қадар Индонезия давлатининг Жакарта ва Палембанг шаҳарларида XVIII-Осиё ўйинлари мусобақаси бўлиб ўтган эди. Мазкур мусабақада тумандошимиз, тажрибали мураббий, II-даражали "Соғлом авлод учун" ордени нишондори, самбо кураши бўйича вилоят хотин-қизлар жамоаси катта тренери Ж.Жабборовнинг шогирди Нодира Гулова аёллар ўртасида 48 кг вазн тоифасида бронза медалини қўлга киритиб, самбочиларимиз орасида дастлабки ютуққа эришди.\nЁШ ДЗЮДОЧИЛАРИМИЗ СОВРИНДОРЛАР ҚАТОРИДА\nСамарқанд шаҳридаги спорт якка кураши турларига ихтисослаштирилган БЎСМнинг спорт мажмуасида Ўзбекистон Республикаси мустақиллигининг 27 йиллик байрами муносабати билан 2005-2006 ва 2007-2008 йилларда туғилган ўсмирлар ўртасида спортнинг дзюдо кураши бўйича вилоят очиқ биринчилиги бўлиб ўтди.\nЯқинда тумандаги «Нуронийлар маскани»да мамлакатимиз Мустақиллигининг 27 йиллигига бағишланиб, «Азиз ва ягонамсан жонажон Ўзбекистоним!» шиори остида спортнинг шахмат-шашка турлари бўйича ёшлар ва кексалар ўртасида «Авлодлар беллашуви» спорт мусобақаси ўтказилди.\nТУМАН ОЧИҚ БИРИНЧИЛИГИ\nЯқинда Миронқул маҳаласида жойлашган «Учқун» болалар оромгоҳида 1-сон БЎСМ ташаббуси билан Ўзбекистон Республикаси Мустақиллигининг 27 йиллик байрамига бағишланиб, «Азиз ва ягонамсан, жонажон Ўзбекистоним!» шиори остида миллий кураш бўйича туман очиқ биринчилиги ўтказилди.\nСОҒЛОМЖОН - ПОЛВОНЖОН\nҲар йили 1 июнь дунё миқёсида болаларни ҳимоя қилиш куни сифатида кенг нишонланади. Мамлакатимизда ҳам ушбу санада болалар учун кўплаб тадбирлар, байрам томошалари уюштирилади.\nЯқинда Самарқанд шаҳридаги «Афросиёб» спорт мажмуасида спорт фахрийлари ўртасида «Инсон қадри улуғ, хотира муқаддас» шиори остида соғломлаштириш спорт мусобақалари ўтказилди.


маош - xabar.uz\nГана президенти ва вазирларининг маошлари қисқартирилди\nҲукумат юқори раҳбарларининг маошлари қисқартирилиши ҳисобига 400 миллион АҚШ доллари атрофида маблағ тежалади.\n«Samsung»да кимлар энг кўп маош олади?\nМобил қурилмалар бўлинмасининг собиқ раҳбари 2021 йилда 9,63 млн доллар ишлади.\n1 августгача мактабларга педагогларни жамлаб, уларни ўқитиш, миллий ва халқаро сертификатларни олишларини ташкил этиш юзасидан топшириқлар берилди.\nЎзбекистон аҳолисининг катта қисми маошлар ҳисобига яшайди.\nШу боисдан ҳам, қанчалик қийин бўлмасин, ўқитувчилар меҳнатини муносиб рағбатлантириш учун бор куч ва имкониятларимизни сафарбар этамиз.


300 килоли одамни кран ёрдамида уйидан...\n01.12.2020 19:20 0 3526\nФото: «AFP 2020 / Raymond Roig»\nФранция жанубидаги Перпиньян шаҳрида бир неча соат давом этган операция чоғида қутқарувчилар оғирлиги 300 кг бўлган эркак кишини квартирасидан олиб чиқиш учун қурилиш кранидан фойдаланишга мажбур бўлишди, дея хабар берди маҳаллий «France3 Occitanie» телеканали.\nОктябрь ойининг охирида Перпиньянда яшовчи ортиқча вазндан қийналаётган одам бир йилдан бери ўзининг квартирасидан чиқолмай қолгани тўғрисида хабарлар тарқалди. Унинг адвокати эса ички ишлар вазири Жеральд Дарманенга арз қилди.\nАлен исмли киши 2019 йил июлдан бери шаҳар маъмуриятидан мадад кутган. Ўшанда у йиқилиб, сонини синдириб олган. Шу-шу уйига қамалиб қолган.\nСешанба куни бўлиб ўтган қутқарув операциясида полициячилар, ўт ўчирувчилар, тиббиёт ходимлари ва шаҳар ҳокимлиги расмийларидан иборат 50 тача киши қатнашди. Аленнинг уйи тор кўчада жойлашгани операцияни янада қийинлаштирди. Уй фасадини қисман бузиш ҳисобига квартирасининг деразасини кенгайтиришга тўғри келди. Шу уйда яшовчилар эса вақтинча хавфсиз жойга кўчирилди.\nОперация бошлангандан сўнг тўрт соат ўтгач Аленни махсус контейнерга жойлаштиришди. Кейин эса кран ёрдамида кўтариб олиб чиқишди. Контейнер ерга туширилган заҳоти уни тез ёрдам машинасига ўтказишди. Ален Монпелье шаҳар шифохонасига етказилди.\nҲар томонлама тиббий текширув ва зарур муолажалардан сўнг Ален Тулузадаги ортиқча вазндан қийналаётганлар учун ихтисослашган марказга жойлаштирилади.\nФранция ортиқча вазн кран\nҲодиса Кеча, 17:56\nНавоий шаҳридаги қурилишда кўтарма кран қулаб тушди (фото)\nХориж Кеча, 16:00\nХориж 22/01, 22:02\nЕвропадаги энг йирик авиакомпаниялардан бири инқирозга юз тутмоқда


Моҳи рамазон шукуҳи – oliymahad.uz\nМоҳи рамазон шукуҳи\nЯратганга шукрки жаннатмакон ўлкамизнинг мўмин-мусулмонлари улуғ ва фазилатли рамазони шарифни бир олам шодлигу қувонч билан кутиб оладилар. Юртдошларимиз бу бебаҳо ва бетакрор тоат мавсумида хайрли ишлар учун бел боғлайдилар. Бошқа ойлардан кўра рамазонда амалларга бир неча баробар ажру савоблар бериладиган қимматли фурсатларни ғанимат билиб, меҳру мурувват, саховат ва силаи раҳм каби олийжаноб, фазилатли, солиҳ амаллардан имкон қадар захира тўплаш илинжида бўладилар.\nЖорий йилнинг 16 май куни Тошкент ислом институтининг бир гуруҳ талаба қизлари узоқ йиллар Ўзбекистон мусулмонлари идорасида ошпазлик ва бошқа касбларда фаолият юритган қарийб бир асрлик умр кўрган Мусо ота уйларига ташриф буюрдилар. Отанинг ҳолидан хабар олиниб, улар билан самимий суҳбатлашилди. Эътибордан масрур қалб эгаси қўлларини дуога очиб, Тошкент ислом институти жамоасига ташаккур изҳор этиб, эзгу тилак, хайрли дуолар қилдилар.\n371800cookie-checkМоҳи рамазон шукуҳиno\nОлдингиҚорилар устози «Таҳфизул Қуръон» кафедрасига мудир этиб тайинландиКейингиҚориямиз Ўзбекистонда


05:00 / 13.03.2017 1723 pdf Ўқиш режими + -\nМол-дунё одамларни синаш учун берилган. У ёмонликка ҳам, яхшиликка ҳам сабаб бўлиши мумкин. Бойликка эришган киши Аллоҳнинг розилигига муяссар бўлиш учун бойликни тўғри йўлда сарфлаши зарур. Қуръони Каримда шундай дейилган: «Ва билингки, молларингиз ва фарзандларингиз фитнадан ўзга нарса эмас ва, албатта, Аллоҳнинг ҳузурида улуғ ажр бордир» («Анфол» сураси, 28-оят).\nҚуръон таълимоти бўйича бойлик бу дунёнинг баъзи матоларидан бўлиб, тезда тугайди. Ҳақиқат ва яхшилик эса абадий қолади: «Одамларга аёллардан, болалардан, тўп-тўп тилло ва кумушдан, гўзал отлардан, чорвадан, экин-текиндан иборат шаҳватларнинг муҳаббати зийнатланди. Улар дунё ҳаётининг матоҳидир. Аллоҳнинг ҳузурида эса, ҳуснли қайтар жой бор. «Ўша нарсаларингиздан яхшироғининг хабарини берайми?!»-деб айт. Тақво қилганларга Роббилари ҳузурида остидан анҳорлар оқиб турган жаннатлар бор. Унда абадий қолурлар. Покиза жуфтлар ва Аллоҳ томонидан розилик бор. Ва Аллоҳ бандаларни кўриб турувчидир» («Оли Имрон» сураси, 14-15-оятлар).\nМол-дунё фитнаси шундан иборатки, Қуръони Каримда тасвирланишича, инсон бойлиги ортганда ва ўзида қудрат ҳис қилганида ҳаддидан ошиб, босар-тусарини билмай қолади, бой бўлиши билан ақл ва адолат чегарасини унутади ва номақул ишларни қилишга ўтади. Шунинг учун ҳам Қуръони Каримда Аллоҳ доимо инсоннинг ожизлигини, жумладан, мол-дунё олдидаги заифлигини бот-бот эслатади. «Йўқ! Албатта инсон туғёнга кетадир. Ўзини бой кўргани учун» («Алақ» сураси, 6-7оят).\nРизқнинг сероб бўлиши аксар одамларни ёмонликка, ҳаддан ошишга олиб борганлиги учун ҳам Аллоҳ бандаларини ўз хоҳиши билан ризқлантиради. Бу ҳақда «Шўро» сурасида шундай дейилган: «Агар Аллоҳ бандаарига ризқни кенг қилиб қўйса, албатта, улар ер юзида ҳаддан ошиб кетурлар, лекин У Ўзи хоҳлаганига ўлчов билан туширур. Албатта, у ўз бандаларидан ўта хабардор ва уларни ўта кўргувчидир» (27-оят).\nҲамонки, бойлик ва давлатнинг чексизлиги одам заифлигига сабаб бўлар, уни йўлдан оздирар экан, Қуръони Карим бандаларни бой бўлган чоғда ортиқча хурсанд бўлиб кеккайиб кетишдан қайтаради. Аксинча, шундай ҳолатда Аллоҳга шукр айтишга чақиради. Чунки ортиқча хурсанд бўлиш ва кеккайиш камбағалларга, бева-бечораларга салбий таъсир қилади.\nШунинг учун ҳам Қуръони Каримда: «Албатта, Аллоҳ ҳовлиққанларни суймас» дейилган («Қасас» сураси, 76-оят).\nЗеро, бадавлат одам хурсандчилигининг юксак нуқтаси Аллоҳнинг розилиги ва раҳматидан иборат бўлиши лозим. Қуръон шунга даъват этган: «Сен: «Аллоҳнинг фазли ила ва Унинг раҳмати ила. Бас, ана шу билан хурсанд бўлсинлар. У улар жамлайдиган нарсалардан яхшидир», деб айт» («Юнус» сураси, 58-оят).\n11:45 / 02.05.2019 2715\n05:00 / 13.03.2017 1685\nМулла Али Қорий. Уйдирма ҳадислар\nАллоҳ таолога беҳисоб ҳамду санолар бўлсин. Пайғамбаримиз Муҳаммад Мустафога беадад саловоту саломлар бўлсин. Муҳтарам ўқувчилар, ушбу рисолада мазҳабимизнинг давоми...\n1903 12:16 / 15.03.2017\nАбу Масъуд розияллоҳу анҳудан ривоят қилинади .Бир киши Расулуллоҳ соллаллоҳу алайҳи васалламнинг ҳузурларига келиб .Эй Аллоҳнинг Расули Йўлим кесилди, мени давоми...\n1892 05:00 / 13.03.2017\nОёғи уюшган киши нима дейди\nАбдурроҳман ибн Саъд розияллоҳу анҳудан ривоят қилинади.Ибн Умарнинг оёғи уюшиб қолди. Шунда бир киши унга .Ўзингга энг маҳбуб кишининг исмини айт,, деди. давоми...\n2090 05:00 / 13.03.2017\nБаъзи бир чаласавод кишилар илмли одам динсиз бўлади, кишининг илми қанча кўпайса, унинг динсизлиги ҳам шунча ортади, деб ўйлайдилар. Ҳақиқатда эса ҳеч бир замонда давоми...\n1922 05:00 / 13.03.2017\n1960 14:48 / 30 март


8 август, 2020, 00:11\nТеглар:Бухоро | Локомотив\nБухороликлар таркиби кучайтирилмоқда.\n“Бухоро” клуби айни пайтда Тошкентда машғулотларини олиб бормоқда. Янги бош мураббий Жамшид Саидов эса жамоа ўйинини яхшилаш учун астойдил ишга киришган. Тошкентдаги йиғин давомида эса бухороликлар “Локомотив”га қарши ўртоқлик учрашувида майдонга тушишди ва унда 1:1 ҳисоби қайд этилди. “Бухоро”дан Суҳроб Неъматов рақиб дарвозасини ишғол қилди.\n“Бухоро”нинг асосий таркиби: Зафар Сафоев, Максимилиан Фомин, Аброр Хусинов, Жамолиддин Жумаев, Эргаш Исмоилов, Беҳруз Саидов, Жасур Ҳасанов, Беҳруз Саъдуллаев, Иброҳим Йўлдошев, Азиз Омонов, Жасур Ҳакимов.\nИккинчи бўлимда майдонга тушганлар: Соли Каримов, Бобур Омонов, Илҳом Алижонов, Аббос Жуманқулов, Анвар Жўраев, Суҳроб Неъматов, Иззат Абдуллаев, Зоҳир Пиримов, Шаҳзод Бешимов.\nТаркибда эса ўзгаришлар йўқ эмас. Жумладан, “Қизилқум”дан Илҳом Алижонов, “Оқ-тепа”дан Максимилиан Фомин ҳамда “Пахтакор”дан Иброҳим Йўлдошев “Бухоро”га таклиф этилган.\nШунингдек, тез орада жамоага яна бир қатор янги ўйинчиларнинг қўшилиши кутилмоқда. Навбатдаги ўртоқлик учрашуви 10 августга мўлжалланган. Шу куни “Бухоро” Ўзбекистон U-19 терма жамоаси билан ўйнайди.\nCoca Cola Суперлига. 17-турнинг дастлабки икки ўйини асосий таркиби маълум бўлди\nБугун Coca Cola Суперлигасида 17-тур старт олади


08:00 / 30.11.2020 830 pdf Ўқиш режими + -\nҚаънабийнинг Басрадаги бир ўғли айтади: «Отам ичкилик ичиб, ёмонларга шерик бўлиб юрарди. Бир куни шерикларини чақириб, эшик олдида уларни кутиб ўтирди. Шу пайт эшагини миниб Шўъба ўтиб қолди. Отам унинг ортидан чопиб кетаётган одамларда унинг кимлигини сўради. «У Шўъба», дейишди. «Нима иш қилади у?» деган эди, «Муҳаддис», дейишди. Отам қизил изор кийиб олган эди. Шўъбанинг олдига бориб, «Менга ҳадис айт», деди. У: «Сен ҳадис аҳлидан эмассан, сенга ҳадис айтаманми?» деган эди, отам пичоғини чиқариб, «Ҳадис айтасанми ёки сени жароҳатлайинми?» деб дағдаға қилди. Шўъба деди: «Мансур бизга ҳадис айтди, у Рубъийдан эшитган, у Абу Масъуддан эшитган:\n«Расулуллоҳ соллаллоҳу алайҳи васаллам: «Агар уялмасанг, хоҳлаганингни қил», дедилар».\nОтам бу гапни эшитиб, пичоғини ташлаб, уйга қайтди. Уйга кириб, барча идишлардаги шаробни тўкиб ташлади. Онасига: «Ҳозир шерикларим келади. Уларни уйга киритиб, овқат бер. Овқатни ейишса, шаробларни нима қилганимни айт, шунда кетишади», деди. Шундан сўнг отам Мадинага кетди. У ерда Молик ибн Анасга шогирд тушиб, у зотдан кўп ҳадис эшитди. Кейин Басрага қайтиб келди. Келганида Шўъба вафот этган эди. Шу тариқа отам Шўъбадан ёмон йўлдан қайтишига сабаб бўлган мазкур ҳадисдан бошқа ҳадис эшита олмади».\nDoniyor 08:16 / 30.11.2020\nАссалому алайкум ва раҳматуллоҳи ва баракатуҳу. Аллоҳ илмингизни зиёда қилсин! Аллоҳ рози бўлсин!\n08:00 / 29.11.2020 1355\n11:36 / 28.11.2020 892\nАбу Яҳё Аҳмад ибн Зирор Ажлийдан ривоят қилинади .Довуд Тоийнинг олдига бордим. У кенг ҳовлида, эшиги ҳам йўқ бир хароба уйда яшарди. Баъзилар унга .Ҳеч ким йўқ давоми...\n437 08:00 / 21.04.2020\n1218 16:08 / 10.12.2019\n873 19:00 / 20.05.2020\nАбу Лайс Самарқандий раҳматуллоҳи алайҳ айтадилар Уламолар Расулуллоҳ соллаллоҳу алайҳи васалламдан шеър ривоят қилиш тўғрисида гапиришди. Баъзилари, у зотдан давоми...\n371 15:00 / 12 январь


Навоий вилоятининг 2021 йил якунлари бўйича макроиқтисодий кўрсаткичлари — Review.uz\nИқтисодий тадқиқотлар ва ислоҳотлар марказининг экспертлари томонидан Навоий вилоятининг 2021 йил январь-декабрь ойларида эришилган асосий макроиқтисодий кўрсаткичлари таҳлил қилинди.\n2021 йил январь-декабрь ойларида вилоят ЯҲМ ҳажми 59 357,7 млрд. сўмни ташкил этган ҳолда ўтган йилнинг мос даврга нисбатан 7,2%га ўсган.\nШунингдек, вилоятнинг ЯИМ таркибида ҳиссаси 8,1%ни ташкил этган. Айтиш жоизки, ЯҲМ ҳажми жиҳатдан Навоий вилояти Республика бўйича Тошкент шаҳри ва Тошкент вилоятидан кейинги 3-ўринда бўлса, аҳоли жон бошига нисбатан ҳисоблаганда 1-ўринда.\nАҳоли жон бошига тўғри келадиган ЯҲМ ҳажми эса 57 983,4 минг сўмни ташкил қилган, бу эса ўтган йилнинг мос даврга нисбатан 5,2%га ошган.\nЯҲМ таркибида саноат улуши қурилишни қўшган ҳолда 72,7% (2020 йилда 74,5), қишлоқ хўжалиги улуши 15,0% (2020 йилда 13,8%) ва хизмат кўрсатиш улуши 12,3% (2020 йилда 11,7%)ни ташкил қилган.\nТаҳлил қилинаётган даврда вилоят бўйича ишлаб чиқарилган саноат маҳсулотлари 73 631,1 млрд. сўмни ташкил этиб, 2020 йилга нисбатан 10,7%га ошган. Вилоятда ишлаб чиқарилган саноат маҳсулотларининг республика саноатидаги улуши 16,3%ни ташкил қилган. Аҳоли жон бошига тўғри келадиган саноат маҳсулотлари ҳажми 5 715,8 минг сўмни ташкил этиб, 2020 йилга нисбатан 8,6% ўсиш эришилган.\nАсосий капиталга инвестициялар ҳажми 16 309,1 млрд. сўмни ташкил этиб, ўтган йилнинг мос даврига нисбатан ўсиш суръати 93,4%ни ташкил этган.\nВилоятда 4 338,8 млрд. сўмлик истеъмол товарлари ишлаб чиқарилган бўлиб, 2020 йилга нисбатан 5,9%га ўсган. Республика истеъмол товарларида вилоятнинг улуши 2,9%ни ташкил қилган.\nНавоий вилояти 2021 йилда Республика қишлоқ хўжалик маҳсулотларининг 4,8%ини етиштирган бўлиб, қишлоқ хўжалиги маҳсулотлари ҳажми 15 224,5 млрд. сўмни ташкил этган. Бу кўрсаткич 2020 йилга нисбатан 4,0%га ошган. Аҳоли жон бошига тўғри келадиган қишлоқ хўжалик маҳсулотлари ҳажми 14 871,4 минг сўмни ташкил этиб, 2020 йилга нисбатан 2,1%га ўсиш кузатилган.\nВилоятда ташкил этилган қурилиш ишлари ҳажми 5 079,0 млрд. сўмга етиб, 2020 йилга нисбатан 15,1% га ошган. Вилоятда қурилиш ишлари ҳажмининг республика кўрсаткичидаги улуши 4,7%ни ташкил қилган.\nВилоятда ўтган йилда чакана савдо ҳажми 9 521,4 млрд. сўмни ташкил этиб, 2020 йилга нисбатан 8,2%га ошган. Чакана савдо товар айланмасининг 85,5%и кичик бизнес ва хусусий тадбиркорлик субъектлари томонидан амалга оширилган. Ушбу кўрсаткич 2020 йил мос даврига нисбатан 11,9%га ўсган.\nНавоий вилоятида кўрсатилган бозор хизматлари ҳажми 7 442,5 млрд. сўмни ташкил этиб, 2020 йилга нисбатан 11,8%га ошган. Аҳоли жон бошига тўғри келадиган кўрсатилган бозор хизматлари ҳажми 7 270,2 минг сўмни ташкил қилган ҳолда, 2020 йилга нисбатан 15,9%га ошган.\nВилоятда 2021 йилнинг январь-декабрь ойларида 4 835 та янги кичик корхона ва микрофирмалар ташкил қилинган бўлиб, ушбу кўрсаткич ўтган йилнинг мос даврга нисбатан 13,5%га кўп демакдир.\n2021 йил январь-декабрь ойлари якуни билан вилоятнинг ташқи савдо айланмаси ҳажми 1 166,1 млн.долларни ташкил этиб, 2020 йилнинг мос даврига нисбатан 88,9%ни ташкил этди. Вилоят ташқи савдо айланмасини республика ташқи савдо айланмасидаги улуши 2,8%ни ташкил қилган.\n2021 йилда жами амалга оширилган экспорт ҳажми – 508,5 млн.долларни ташкил қилиб, 2020 йилга нисбатан 19,2%га ортгани кузатилган. Импорт ҳажмида эса 2020 йилга нисбатан 20,2%га ўсиши кузатилиб, 657,6 млн.долларни ташкил этган.


...да чоп этилган 7:027:02\n“Қумтор” иши: Нима учун собиқ президентлар, Бош вазирлар терговга тортилаяпти?\nҚумтор - Марказий Осиёдаги энг йирик олтин кони. Энди “Қумтор” иши бўйича Қирғизистон собиқ Бош вазири ҳам ҳибсга олинган. Унинг ҳибсидан сал аввал узоқ йил деганда илк бор Асқар Акаев ҳам Қирғизистонга келтирилган. Бу кон атрофида нималар бўлаяпти?\n...да чоп этилган 13:24 4 август 202113:24 4 август 2021\n...да чоп этилган 13:22 4 август 202113:22 4 август 2021\nРоссия ваъда қилган Спутник вакциналарини етказиб беролмаяпти. Дунё ғазабда\nРоссия Спутник V вакцинасини етказиб бериш ваъдаларининг устидан чиқолмаётгани кутаётган мамлакатларни ғазаблантирди.\n...да чоп этилган 10:26 30 июл 202110:26 30 июл 2021


Президент сайловига ҳам саноқли кунлар қолди. Мазкур сиёсий жараёнда талабаларнинг фаол иштирокини таъминлаш, сайловга оид билимларини ривожлантириш ҳамда уларга ватанимиз равнақи йўлида амалга оширилаётган ислоҳотлар моҳиятини етказиш мақсадида Олий ва ўрта махсус таълим вазирлиги ташаббуси билан “Сайлов – 2021: Келажагинг учун овоз бер!” шиори остида “Тарғибот поезди” лойиҳаси бошланган эди. 2021 йил 15 октябрь куни ЎзМУнинг фаол ва иқтидорли талаба-ёшлари ҳамда “Тарғибот поезди” аъзолари иштирокида учрашув бўлиб ўтди.\n“Сайлов – 2021: Келажагинг учун овоз бер!” шиори остида ўтказилаётган “Тарғибот поезди” лойиҳаси доирасида ташкил этилган мазкур учрашувни ЎзМУ Ёшлар масалалари ва маънавий-маърифий ишлар бўйича проректор Камолиддин Мирзаахмедов кириш сўзи билан очиб берди.\nШундан сўнг университетга ташриф буюрган “Тарғибот поезди” аъзолари томонидан тайёрланган сайлов қонунчилиги ва сайлов жараёнлари бўйича тақдимотлари намойиш этилди. Учрашув давомида талаба-ёшларга сайлов қонунчилиги ва сиёсий янгиликлао тўғрисида батафсил маълумот берилиб, ёшларнинг бу борадаги билимлари синовдан ўтказилди.


АҚШ Сенати Ҳиндистонга тинч мақсадларда қўлланиладиган ядровий ёнилғи ва технологияларни сотишни кўзда тутган режани тасдиқлади.\nБу режа жорий йил июль ойида АҚШ Конгрессининг Вакиллар палатаси томонидан тасдиқланганди. Шунга қарамай, бу ҳужжатнинг якуний варианти яна муҳокамага қўйилиши айтилмоқда. Режа қабул қилиниши учун Ҳиндистон ўз ядровий объектларини халқаро текширувчилар учун очиши керак. Ҳиндистон АҚШ Сенатининг қарорини олқишлади.


Расман: Фозил Мусаев “Ал-Муъайзер” билан шартнома тузди / CHAMPIONAT.asia\n22:27МЮ январда "Барселона" футболчисини ижарага олишни режалаштирмоқда 1 22:13Пирло: "Роналду билан келишиб олдик" 3 21:50Европа Лигаси. Винисиус ҳафтанинг энг яхши ўйинчиси деб топилди 3 21:33Куман маошининг қисқартирилишига рози бўлди 1 21:09Эриксеннинг трансфер нархи аниқ бўлди 2 20:57Черишев коронавирусга чалинди 0 20:42ЕЧЛ. Ҳафтанинг энг яхши ўйинчиси аниқланди 0 20:19Роналду "Беневенто" билан ўйнамайди, чунки... 11 19:5938 ёшли Лескотт футболга қайтди 0 19:40Туркия терма жамоаси етакчиси "Ман Юнайтед"га ўтади (Кристиан Фальк) 12 19:23"Алавес"га қарши ўйинда "Реал"га кимлар ёрдам беролмайди? 8 18:50"Челси" Алаба борасида музокаралар олиб боради 4 18:42Olamsport: Фазлиддин Ғоибназаров жўнаб кетди, Майк Тайсон Рой Жонснинг "қулоғини" еди ва бошқа хабарлар 1 18:31Фред МЮдан янги шартнома олиши мумкин 2 18:10Товен "Милан"га ўтишга қарор қилди 4\nРасман: Фозил Мусаев “Ал-Муъайзер” билан шартнома тузди\n19 июл 2013 04:26\n“Бунёдкор” ҳамда Ўзбекистон миллий терма жамоаси ярим ҳимоячиси Фозил Мусаев 18 июль куни Қатар Юлдузлар Лигаси дебютанти – “Ал-Муъайзер” клуби билан бир йиллик шартнома имзолади.\nКеча оқшомда клубнинг янги ўйинчилари – Мусаев ва Боливия термаси плеймейкери Жасмани Кампос жамоатчиликка расман таништирилдилар. Қатарликларнинг яна бир ҳариди – бу Черногория миллий термаси марказий ҳимоячиси Джордже Джиканович. Жамоага яқин кунларда, шунингдек, Лотин Америкасида кучли бешликка кирувчи бир ҳужумчи келиб қўшилади.\n24 ёшли Фозил Мусаев “Ал-Муъайзер” таркибида ўзи учун севимли бўлган 18-рақам остида тўп сурадиган бўлди.\nМазкур трансфер борасида футболчининг агенти Санъат Шарипов қуйидаги фикрларни билдириб ўтди: “Бизнинг олдимизда бир нечта вариантлар мавжуд эди. Уларни ўрганиб чиқиб, якунда “Ал-Муъайзер” таклифини маъқул кўрдик. Бу жамоа ўз олдига жиддий мақсадларни қўйган. Ёзги трансфер мавсумида бир қатор кучли легионерларни ҳарид қилди.\nКўпчилик яхши билади, ҳозирда Қатар Юлдузлар Лигаси клублари жаҳон миқёсидаги футболчилар билан бойишмоқда. Рауль, Нене (собиқ “ПСЖ”), Нодир Белхадж, Бакари Коне ва бошқа кўплаб юлдузларни келтириш мумкин. Шу боис улар қаторига Фозил Мусаевнинг қўшилиши, менимча, ижобий баҳога лойиқ. Агар марказий ярим ҳимоячимиз янги жамоаси таркибида ўзини кўрсата олса, қолаверса, миллий термамиз билан жаҳон чемпионатига чиқишга эришса, келажакда унга янада кучли клублардан таклифлар бўлиши турган гап”.\nЯнги жамоаси ҳақида Мусаевнинг ўзи шундай дейди:\n- Бугунги кунда ўзбек футболининг мавқеи кун сайин юксалиб бормоқда. Мен Қатар чемпионатидаги ўз ўйинларим орқали бу фикр айни ҳақиқат эканлигини исботлаш ниятидаман. Клуб раҳбарияти менга билдирган ишончни тўлиқ оқлашга ҳаракат қиламан.\nМаълумот ўрнида шуни айтиш мумкинки, “Ал-Муъайзер” жамоасини испаниялик 61 ёшли мутахассис Ладислас Лосано бошқаради. Қатар чемпионати ўйинларининг бошланиши эса сентябрга мўлжалланган. Унгача мамлакат клублари Шайх Жассим кубогида қатнашадилар. “Ал-Муъайзер ” мусобақанинг гуруҳ босқичида “С” гуруҳида “Ал-Садд” (21 июль), “Ал-Хор” (25 июль), “Ал-Харитият” (2 август) ва “Ал-Месаймир” (5 август) жамоалари билан баҳслашади.